text:
-
Contact
- lionel_326@hotmail.com
Sòri despensa, ami si stima un redu, anto laga mi splika bo dikon!
Reading Time: 11 minutes
Dikon mi ta splika tur e kosnan aki?
Kiko presis ta redu?
Nos tur ta sinti e kos aki na momentu ku otro hende na trabou por ehèmpel haña promoshon, kaminda ta abo t’esun ku ta traha mas duru ku un buriku, i despues kos bai malu ku e persona aki. Bo por sinti esaki ora ku abo den bo matrimonio a duna tur di bo parti pero tòg bo matrimonio a frakasá, kaminda otro hende segun bo opinion ta hasi ko’i desgrasiado ku hende, pero tòg e tin mihó personanan ta kana mané kachó ‘loops’ nan tras, i ku despues nan bida amoroso tambe a frakasá. E por bini tambe dor di falta di kurashi, na momentu ku abo por ehèmpel tin miedu di hasi algu, pero otro persona ku tin mas kurashi, ta hasi kosnan ku abo te ainda no a tribi pa hasi, i ta logra kosnan ku abo ke logra, pero te ainda bo no a logra, i despues kos bai malu ku e persona aki.
Hende sin kontenido
Tin hende ta bisa ku nan ta hasi redu pa kita ‘lafheid’.
1. Pa sinti nan mes superior
2. Pa falta di kontenido òf interes
3. Pa envidia
4. Pa haña atenshon
5. Pa sinti nan parti di un grupo
6. Pa baha rabia, frustrashon òf temporalmente suavisá nan infelisidat
Tin un dicho ku ta bisa:
Promé ku mi trata un tema asina pika i kayente manera REDU, laga mi kuminsá na deseá hende un felis aña 2017 i ku mi ta spera e aña aki si bo logra kumpli ku tur bo deseo nan. (Mi no sa bisa hende ni Bon Pasku ni Bon aña, pero m’a hasié pa mi no tende ku mi tin mal moda!)
Mi ta spera bo sa ku bo por sinta na rant di kama i hasi kuantu orashon ku bo ke, pero si bo no lanta bo atras i move bo yangadó pa logra bo meta nan, pa aña 2018 lo bo ta sintá ku e mesun deseonan atrobe. Mi ta spera tambe ku pa aña 2017 nos por dediká mas tempu na redu i bòmbòshi (kual ta kos ku nos gusta tòg…..atmiti gewoon) i sigui ignorá kosnan ku realmente tin importansha pa nos bida.
Kiko mi kemen ku esei? (Por si akaso bo no a kapta, ta riba sarkasmo mi ta.) Mi a bin ta ripara ku loke mas ta kapta nos atenshon ta básikamente idiotes. Si mi wak rondó di mi, hopi di e kansionnan ku ta bira popular, hopi di e videonan ku nos ta wak i ‘share’ mas tantu, hopi di e páginanan di Facebook ku tin mas siguidó, hopi di e programanan di televishon di mas popular, i hopi di e artistanan ku mas nos ta duna atenshon, tur tin un idiotes ta hasi, kual nos komo hende ta gusta i ku nos ta duna atenshon i kompartí komo algu pa nos sinti nos mes parti di un grupo sosial den e komunidat aki.
Redu ta un di e métodonan mas popular ku nos ta uza pa laga nos mes sinti bon ku nos mes. Mi ta bai splika un bes aki dikon. Aparte di redu, tin mas kos ku nos ta uza, i den mi buki ‘Niun Pátaka’ mi a pone nan tur nèchi den un rei pa bo pone un spil bo dilanti (si bo tin e kurashi). Tin chèns ku lo bo no gusta e kosnan ku bo lo realisá, pero bo tin realisá nan pa bo stòp ku e idiotesnan ku bo ta bezig kuné.
Laga mi kuminsá na bisa tambe ku ami mes ta un hende ku ta analisá mi mes den lo mas profundo ku mi por yega. Mi ta hasié pasó ami ke ta honesto ku mi mes. Anto maske hopi hende lo bisa ku nan ta honesto ku nan mes, en realidat nan no ta. Pa bo ta honesto ku bo mes, bo tin ku aseptá vulnerabilidatnan ku bo tin, anto pa bo aseptá esei, bo tin ku baha murayanan di defensa ku bo tin. Si bo no ta honesto ku bo mes, hamas i nunka lo bo bira konsiente te pa bo deskubrí kuantu muraya di defensa bo tin rondó di bo, pasó pa definishon, murayanan di defensa ta inkonsiente i ta konsistí di outo-engaño.
Dikon mi ta splika tur e kosnan aki?
E kosnan aki ta djis e preludio pa mi yega n’e parti di REDU….. E kos ku asina tantu nos komo hende gusta.
Mi ta kòrda un bia mi a bai un solisitut pa trabou, i un di e preguntanan ku nan a hasi ta ku si mi ta partisipá na hasiment’i redu. Esaki tabata promé kompania ku mi a solisitá na dje ku a hasi mi tal pregunta. Mi kontesta tabata negativo, pero e kos a laga yen pregunta den mi kabes. E shon a bisa mi ku nan ta apliká sero-toleransha na hasiment’i redu den e kompania. Na momentu ku mi a kuminsá traha den e kompania aki, mi a komprondé dikon el a bisa mi esei. Tabata un di e lugánan di mas tóksiko ku mi a yeg’i traha na dje, anto den ménos ku un luna m’a sali na kareda kore limpi bai, pasó den e lugá ei ta manera kos ku si bo no ta hasi redu, bo no ta ‘hoor thuis’
Kiko presis ta redu?
Dikshonario ta deskribí ‘redu’ komo kòmbersashonnan kasual, sin límite, tokante di un terser persona ku tipikamente ta enserá rumor, engaño, informashonnan no konfirmá, detayenan sensibel i prehuisio ku por ta doloroso pa e persona en kuestion.
Tin un tremendo dicho ku ta bisa lo siguiente:
Anto esaki ta e diferensha den hendenan ku mi ta haña interesante fo’i hendenan ku mi ta haña no tin kontenido. Si mi tin ku sinta kòmbersá ku bo, anto e úniko kos ku bo por papia ku mi ta informashon/opinion/historia/bida/ òf bo teoria di otro hende ku no por yuda ami di ningun forma pa mi desaroyá mi mes intelektualmente i spiritualmente òf bai dilanti komo ser humano den e mundu aki, anto e ora ei básikamente bo no ta interesá mi.
Pero den opservashonnan ku mi a hasi di hendenan rondó di mi, mi a ripara ku básikamente REDU ta e tipo di kombersashon mas fásil ku hende por involukrá su mes den dje pa por tin kòmbersashonnan kasual, sera relashonnan sosial ku hende i tambe huzga otro hende pa nan por sinti nan bon ku nan mes. Anto ta akinan mi ke yega.
Despues di diferente investigashon, mundu di sikologia ta splika ku hendenan ku ta hasi redu generalmente ta sufri di ansiedat, tin un nivel di outo-estima abou, tin falta di konfiansa propio, ta aktua abase di yalusí, frustrashon, rabia, envidia i tin un òf mas vulnerabilidat ta skonde.
Si mi mester ta sinsero ku mi mes, mi a deskubrí algu den mi mes. Por ehèmpel, laga bisa ku mi a skibi un buki di siensia i teknologia i despues di hopi promoshon den un aña largu mi a logra bende 300 kopia. Mi bisiña John a bira skibi un buki di kontament’i chiste, i sin masha promoshon, John ta logra bende 2000 kopia den seis luna. Lo mi sinti envidia riba John, i lo mi uza e defensa ku John a skibi idiotes pa hende hari, i komo hende gusta idiotes su bukinan a bende mas ku di mi. Mi ta uza e mekanismo di defensa aki pa dil ku e parti doloroso ku John a logra bende mas buki ku mi hasiendo ménos trabou i esfuerso ku ami. Riba dje, mi ta mira ku mi propio amistatnan a kumpra buki di John i ta kana broma pariba pabou ku e buki ta masha prèt mes, pero te ainda e amistat di mi nan ei no a kumpra ni lesa mi bukinan. Ta kos pa mi bira masha falsu mes. Di aya banda un hende ta bin konta mi ku John a keda sin paga impuesto riba su ganashinan i Landsontvanger a klap John un ‘aanslag’ mand’é den tobo di su wela. Na momentu ku mi tende e notisia aki, mi ta sinti algu ku nan ta yama “Schadenfreude” (Epicaricacy), esta un sintimentu leve di alegria dor di frakaso di otro hende. E sintimentu aki ta bin dor di un kerensha ku mi tin, ku e persona meresé tal kos ku a pas’é, pa bida den mi bista bira mas “hustu”.
Nos tur ta sinti e kos aki na momentu ku otro hende na trabou por ehèmpel haña promoshon, kaminda ta abo t’esun ku ta traha mas duru ku un buriku, i despues kos bai malu ku e persona aki. Bo por sinti esaki ora ku abo den bo matrimonio a duna tur di bo parti pero tòg bo matrimonio a frakasá, kaminda otro hende segun bo opinion ta hasi ko’i desgrasiado ku hende, pero tòg e tin mihó personanan ta kana mané kachó ‘loops’ nan tras, i ku despues nan bida amoroso tambe a frakasá. E por bini tambe dor di falta di kurashi, na momentu ku abo por ehèmpel tin miedu di hasi algu, pero otro persona ku tin mas kurashi, ta hasi kosnan ku abo te ainda no a tribi pa hasi, i ta logra kosnan ku abo ke logra, pero te ainda bo no a logra, i despues kos bai malu ku e persona aki.
Tur esakinan ta ingredientenan ku ta duna nos komo hende interes den hasi redu riba otro persona.
Hende ku ta huzga otro persona, ta hasi redu riba otro persona òf di un otro manera ke pinta otro hende malu, tin un nesesidat di ke laga nan mes sinti ku nan tin balor, aunke ku akontesimentunan ta laga e persona sintié komo un frakaso. Pues básikamente hende ta hasi redu na momentu ku nan ta sinti nan mes inferior, i nan ta uza e hasiment’i redu pa nan por sinti nan mes bon ku nan mes. Mayoria bia e sintimentu inferior ta bon dor di yalusí òf envidia riba algu ku e persona por hasi òf a logra i ku e persona ku ta hasi redu no a logra òf no tin kurashi òf sufisiente konfiansa propio pa hasi.
Hende sin kontenido
Manera mi a menshoná anteriormente, dor di opservashonnan ku mi a hasi, mi ta ripara ku hende ta involukrá nan mes den hasiment’i redu tambe komo nan método pa establesé relashonnan sosial mutuo, huntu ku hendenan ku tin mesun yalusí, frustrashon òf falta di konfiansa propio ku nan. E ta manera un Yu’i Kòrsou pèrdí na Hapon mei mei di yen hende ku no ta papia niun di nos kuater idiomanan. Na momentu ku e Yu’i Kòrsou ei topa ku un otro Antiano, e promé kos ku nan ta hasi ta kuminsá papia riba e haponesnan ku no ta komprondé ingles, kuantu kos straño nan tin ta hasi i kompartí tur nan frustrashonnan pa motibu di limitashon di lenguahe.
Tin hende ta bisa ku nan ta hasi redu pa kita ‘lafheid’.
Esaki ta simplemente un èksküs. Enrealidat hendenan sikológikamente stabil, esta ku no ta sinti nan mes inferior na otro, no tin outo-estima abou èts, outomakamente ta haña REDU algu ku no ta satisfasé nan pa motibu ku nan no tin e nesesidat kousá pa e sintimentu di inferioridat, frustrashon i outo-estima abou. ‘As simple as that!’
Pa rekapitulá, hende ta hasi redu pa e siguiente motibunan:
1. Pa sinti nan mes superior
Hende ku tin outo-estima abou, balor propio abou, falta di konfiansa propio, falta di kurashi pa tuma pasónan nesesario èts, ta haña un plaser temporal den hasiment’i redu.
2. Pa falta di kontenido òf interes
Hende ku no tin sufisiente konosementu, òf aktividatnan di nan interes (hòbi) ta hasi redu komo algu pa tene nan mes temporalmente okupá.
3. Pa envidia
Hende ta hasi redu pa di un òf otro forma purba kousa un impakto negativo riba esun ku ta mas popular ku nan, tin algu ku nan tin deseo di tin, a logra algu ku nan mes ke logra òf tin un estilo di bida ku nan tin deseo di tin.
4. Pa haña atenshon
Hende ta bin ku un supuesto informashon kayente pa otronan ku tin kualke un di e tres puntonan ariba menshoná pa risibí atenshon for di nan. Lógikamente e persona ku tin un redu pa konta ta bira e sentro di atenshon pa un ratu, miéntras nan tin informashon sensibel di hende pa kompartí.
5. Pa sinti nan parti di un grupo
Hendenan sin kontenido, ku no sa di nada otro ku nan lo por uza pa lanta un kombersashon interesante, ta uza redu komo medio pa nan por establesé un kombersashon ku despues lo por yuda nan sera un relashon ku un otro persona. Akinan bo ta bin mira tambe dikon personanan inteligente tin tiki amistat pa motibu ku e kantidat di hende ku nan por haña pa diskutí temanan poko usual ku ta rekerí profundidat i konosementu, ta tiki. Mayoria di hende ta preferá papia di kosnan fásil, manera bida di otro, moda, redu, sèks, eventonan di farándula èts.
6. Pa baha rabia, frustrashon òf temporalmente suavisá nan infelisidat
Hendenan ku tin e sintimentunan aki ta haña sierto plaser den hasiment’i redu!
Mester bisa ku tur hende tin un nivel di kuriosidat pa sa kiko ta pasando den bida di otro hende i kisas esaki ta un motibu ku tin hendenan ke skibi outobiografia di nan bida. Sinembargo e meta di un outobiografia ta pa siña hende algu. E persona en kuestion usualmente ta konta e difikultatnan ku e mester a enfrentá den bida pa inspirá i motivá otronan, i no pa duna abo plaser den su frakasonan.
Tin un dicho ku ta bisa:
“Si bo no tin nada na drechi di bisa di un persona, mihó bo no bisa nada.”
Hasiment’i redu ta simplemente remedi temporal pa bo inseguridat i frustrashonnan ku bo tin.
Si un persona a skibi un buki i a bende mas tantu kopia ku mi, ami por sea bai lesa e buki di e persona ei pa mi wak kua strategia el a uza ku ami tambe por uza, òf keda kontentu ku e 300 kopianan ku mi a bende di kual mi sa ku mi lesadónan tin mesun interes ku mi. Si bo ta buska informashon di otro hende pa sa, mira ku e ta pa bo propio desaroyo òf pa bo komprondé komportashon di hende pa asina yuda otro persona ku informashon balioso, positivo i sin prehuisio.
Si nos tur hasi esaki, e ora ei, programanan, videonan, artíkulonan, potrètnan i demas materialnan ku ta kontené un ke otro idiotes rondó di redu lo no haña bida den nos komunidat.
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


c: text/html

text:
Aruba Lions Clun ta organisa un tremendo bingo cu fabuloso premionan dia 23 di juni na Caiquetio Club.
Relaciona cu esaki a cuminsa cu un campaña riba e facebook page di Lions Club Aruba unda tur persona por participa pa gana pa 5 siman largo, tur siman 4 ticket gratis pa hunga bingo.
E cuater ganador a resulta sr. Tico Kelly kende diaranzon ultimo a ricibi su premio for di man di Lion Franklin Richardson,Raysa Wester y Bibi Arends. Ainda falta 1 ganador mas pa saca.
Pa gana simplemente mester like, comementa algo y share e post cu otronan. Di e forma aki Lions ta duna pueblo tambe oportunidad di gana algun ticket gratis pe gran bingo.
Esnan cu ta buscando ticket por acudi na e diferente pomp di gasoline y tambe na Dyon Center, Aventura Snack, Welcome Back Snack, Delta Blue, Café Marily, Shaba Pastry, Boeny Restaurant y Technodent na San Nicolas.
E ticketnan ta bay masha lihe mes y ta pidi pa tur hende buske trempan pa bo tambe gana premio. Lo tin un cushina y bar di kita sombre y tambe lo tin bunita premionan pa gana.
Aruba Lions Club ta conta cu pueblo di Aruba pa por sigui cu su trabao nan boluntario pa nos comunidad.

robotstxt: allowed

filter: keep


text:
Falta net 500 dia pa e ceremonia die apertura di e XVIII Pan American Games na Lima.
“Nos kier traha di serca cu e organisacion organisador[COPAL], na kende nos a encontra varios biaha na Lima,” e Mexicano Ivar Sisniega, secretaria general di Panam Sports, a bisa Around The Rings.
E comite ehecutivo di Panam Sports lo ta na Lima, Peru despues di e algun bishita importante inclui Neven Ilic.
“Nos ta contento di mira cu e trabounandi infrastructura ta avansa rapidamente,” Sisniega a bisa. “Como Comision nos ta wak e full diferente cu nos a wake un anja pasa.
E Comision Ehecutivo a yega Lima a yega e mesun un dia unda e bira conoci cu e compania Peruano a gana e bid pa renova un serie di cmpehonan deportivo y prepara esakinan debidamente pa e weganan di otro anja. Sacyr Construcción S.A. a keda eligi entre e 58 contratistanan local cu e bid pa e trabou.
Mester bisa cu varios miembronan di CANOC ta atendiendo e reunion di Pan American Sports Organisation (Panam Sports) cu ta tumando lugar na Lima, Peru, entre nan Sra. Nicole Hoevertsz, cu ta miembro ehecutivo di Panam Sports.


text:
Recientemente Minister encarga cu Infrastructura y Medio Ambiente Otmar Oduber a ricibi rapport for di e comision trahando pa bin cu solucion pa maneho di desperdicio. Den e rapport ta duna recomendacion riba 24 punto cu mester wordo ehecuta pa logra e meta a termino corto, pa remedia Parkietenbos.
Aworaki cu sa kico e puntonan cu mester traha riba dje ta, intencion ta pa minimalisa (mas cu ta posibel) e tareanan cu ta tuma lugar riba Parkietenbos. Durante 45 dia e comision a prepara e rapport aki haciendo uzo di entre otro rapportnan cu ya ta existi, pa por prepara un planificacion a corto, medio y largo plaso, di unda kier bay cu saneamento di e dump na Parkietenbos y con lo hiba e maneho di desperdicio na Aruba. “E forma cu ta tratando cu desperdicio actualmente ta contra tur tratado internacional y aspecto di saludridad y sostenibilidad di nos medio ambiente”, Minister Oduber a accentua. Minister Oduber ta splica cu e rapport ta duna recomendacion riba 24 punto cu mester wordo hiba y ehecuta pa por yega na e planificacion a termino corto cu ta encera remediacion di e dump na Parkietenbos. Ta calcula cu 80% di e desperdicio di cas cu ta wordo piki na e momentonan aki lo por wordo procesa na otro manera, si cana cierto camindanan. Considerando e opcionannan di con pa atende cu desperdico structuralmente na Aruba.
E comision a percura tambe cu otro siman lo sali un ‘teaser’ di dos RFI’s (request for information) cu ta subi mercado local y internacional pa tur hende cu kier participa den e
desaroyo pa presenta nan proceso. Despues di recomendacionnan cu a ricibi y mirando cu Aruba tin un “shortage” di data y informacion pa haci un TOR (Terms of reference) mas corecto cu ta posibel. Hunto cu profesionalnan di WEB y TNO a yega na e decision di e caminda nobo aki cu ta cana, pa haya atencion local y internacional pa por yega na e meta a largo plaso. Esaki ta encera cu aworaki cu e rapport ta conoci y cu sa kico ta e puntonan cu tincu traha riba dje, intencion ta pa remedia dump y minimalisa mas cu ta posibel e trabounan cu ta tuma lugar riba Parkietenbos. Manera cu a compromete cu comunidad di Aruba. Tambe a acerca companianan local den partnership cu Serlimar cu lo keda e compania cu ta responsabel pa maneho di desperdicio y recogemento di desperdicio na Aruba. Den e cuadro aki, a percura pa e trabounan cu ta wordo haci unda cu ta comprimi e sushi, pa esaki wordo dera den diferente sitio cu tin buraco na Aruba.
A cuminsa cu un di e sitionan aki como parti di un proyecto piloto na Sero Thijshi, hunto cu un compania local. A percura pa haci estudio riba e “envirobills” nan aki cu ta e RDF (Refuse derived fuel) saca for di e desperdicio, pa sera nan den un plastic (empaketanan) y percura cu bou di auspicio di Departamento di Salubridad Publico, Departamento di Medio Ambiente y DIP, esakinan bay laboratorio internacional cu tin experticio pa midi cu esakinan no ta toxico pa nos subsuelo si dera nan. Serlimar lo keda encarga como e unico instancia na Aruba pa supervisa e aspecto aki. A pesar cu e ‘bills’ nan aki no ta dañino pa nos subsuelo, toch a scohe pa pone tuberianan necesario pa gasnan cu por wordo saca entre otro, cumpliendo cu norma nacional di e forma con por deshaci di desperdicio. Lo acerca doño di otro buraconan cu tin rond di Aruba, en total 17 cu ta terenonan eigendom cu ta causa peliger y no tin balor pa e persona cu ta doño di e terenonan aki. Posiblemente lo por sera e buraconan aki, yenanan cu e “bills” y uza e propiedadnan aki pa por ehempel recreacion, proyecto di parke solar of otro desaroyonan, Minister Oduber a conclui.


text:
BEIBEL TA KAMBIA BIDA DI HENDE
Mi A Faya Hopi Biaha Promé Ku Mi A Logra
NASÍ NA AÑA: 1953
PAIS NATAL: AUSTRALIA
SU PASADO: ADIKTO NA PORNOGRAFIA
MI PASADO:
Na 1949, mi tata a emigrá di Alemania bai Australia. El a bai buska trabou den un área di mina i industria ku ta generá koriente, anto a bai biba den un kunuku na Viktoria. Ei el a kasa ku mi mama, i mi a nase na 1953.
Un par di aña despues, mi mama a tuma un kurso di Beibel serka e Testigunan di Yehova. Debí na esei, el a lanta mi segun e siñansanan di Beibel. Pero, mi tata no tabatin lei ku ningun religion. El a bira un abusadó violento, i mi mama tabatin miedu di dje. Pero tòg mi mama a sigui ku su estudio di Beibel den sekreto i a bin stima siñansanan bíbliko. Ora mi tata no tabata na kas, mi mama tabata siña ami ku mi ruman muhé e kosnan ku e tabata siña. E tabata konta nos di e futuro paradeis i kon nos por ta felis si nos apliká normanan bíbliko.— Salmo 37:10, 29; Isaías 48:17.
Ku 18 aña di edat, mi a haña mi obligá ta bai for di kas debí ku mi tata tabata masha violento. Aunke mi tabata kere loke mi mama tabata siña mi for di Beibel, mi no a balorá e siñansanan i no a apliká nan den mi bida. M’a kuminsá traha komo elèktrishèn na un mina di karbon. Ku mi 20 aña m’a kasa. Nos promé yu muhé a nase tres aña despues, i esei a pone mi pensa atrobe riba kiko tabata importante den mi bida. Mi tabata sa ku Beibel por a yuda nos famia, pues m’a kuminsá un kurso di Beibel ku Testigunan di Yehova. Pero mi kasá tabata masha kontra. Ora m’a asistí na un di nan reunionnan, mi kasá a duna mi un ultimatum: sea para mi estudio di Beibel òf bai fo’i kas. M’a sinti ku mi n’ por a hasi nada, m’a sede na su eksigensia anto separá mi mes for di e Testigunan. Despues a duel mi ku mi no a para pa loke mi tabata sa ku ta korekto.
Un dia, mi koleganan di trabou a introdusí mi na pornografia. Tabata algu eksitante pero na mes momento repugnante, i m’a sinti mi sumamente kulpabel. Ora m’a kòrda loke m’a siña for di Beibel, m’a ègt kere ku Dios lo a kastigá mi. Pero mas mi tabata wak potrètnan inmoral, mas mi aktitut pa ku pornografia a kambia. Ku tempu mi a bira adikto na dje.
Durante e 20 añanan ku a sigui, m’a drif bai mas i mas leu for di e normanan ku mi mama a purba di siña mi. Mi komportashon tabata reflehá loke mi tabata hinka den mi mente. Mi manera di papia i chistenan tabata vulgar. Mi a haña un punto di bista trosí di sèks. Aunke mi tabata biba ainda ku mi kasá, mi tabatin otro hende muhé. Un dia mi a wak mi mes den spil i m’a pensa: ‘Mi n’ gusta bo.’ E rèspèt ku mi mester tabatin pa mi mes a para bira un odio.
Mi matrimonio a frakasá, i mi bida a kai den otro. E ora ei mi a hasi orashon na Yehova ku henter mi kurason. Aunke 20 aña a pasa, m’a bolbe kuminsá ku mi estudio di Beibel. Ya pa e tempu ei, mi tata a fayesé i mi mama a batisá komo un Testigu di Yehova.
BEIBEL A KAMBIA MI BIDA:
Tabatin un diferensia masha grandi entre e manera ku mi tabata hiba mi biba i e normanan di Beibel. Pero e biaha akí mi tabata determiná pa haña e pas mental ku Beibel ta primintí. M’a disidí di drecha mi vokabulario i dominá mi mal genio. Mi a disidí tambe di bandoná mi bida inmoral, stòp di hunga wega di plaka, bebe di mas i hòrta mi doño di trabou.
Mi koleganan di trabou no por a komprondé dikon mi tabata ke hasi kambionan drástiko asina. Pa tres aña largu nan a purba di provoká mi pa mi bai bèk na mi manera di hasi di ántes. Si mi a kometé un fayo, manera grita, rabia òf bisa un palabra malu, nan tabata grita: “Aha! E Joe di ántes ta bèk.” E palabranan ei tabata hasi mi hopi doló! Hopi bes mi a sinti ku mi a frakasá.
Mi lugá di trabou tabata pèstá ku pornografia, tantu elektróniko komo imprimí. Hopi biaha, mi koleganan tabata manda potrètnan erótiko pa mi via kòmpiuter, manera mi tabata hasi ántes. Mi tabata purba di vense mi adikshon, pero nan tabata determiná pa pone mi faya. Mi a buska yudansa i animashon serka e Testigu ku tabata studia Beibel ku mi. El a skucha mi ku pasenshi segun ku mi tabata deshogá mi mes serka dje. El a usa tekstonan spesífiko di Beibel pa mustra mi kon mi por lucha kontra mi adikshon, i el a animá mi pa sigui buska Yehova su yudansa mediante orashon.—Salmo 119:37.
Un dia mi a yama mi koleganan pa un reunion. Ora nan a bini, mi a bisa nan pa duna dos di nos koleganan ku tabata alkohóliko serbes. Tur e koleganan a grita i protestá, bisando: “Bo n’ por hasi e kos ei! Nan tin problema ku adikshon!” Mi a respondé: “Sí, wèl ami tambe.” Desde e dia ei padilanti, nan a rekonosé ku mi tabata lucha kontra mi adikshon na pornografia, i nan no a pone preshon mas riba mi.
Ku tempu i ku hopi yudansa di Yehova, mi a logra vense mi adikshon. Na 1999, mi a batisá komo Testigu di Yehova, gradisidu ku mi a haña un chèns mas pa hiba un bida desente i felis.
Awor mi ta komprondé dikon Yehova ta odia loke mi tabata stima pa asina tantu tempu. Komo un Tata ku ta stima nos, e tabata ke protehá mi di e dañonan ku pornografia ta kousa. Ta nèt manera Proverbionan 3:5 i 6 ta bisa: “Konfia den SEÑOR ku henter bo kurason, i no dependé riba bo mes komprondementu. Den tur bo kamindanan rekonos’é, i e lo dirigí bo bereanan.” E normanan di Beibel no solamente ta protehá nos, sino tambe ta yuda nos haña éksito den bida.—Salmo 1:1-3.
E BENEFISIONAN:
Den pasado, mi tabata disgustá ku mi mes, pero awor mi tin rèspèt propio i pas mental. Mi ta hiba un bida limpi, i mi ta sinti ku mi tin Yehova su apoyo i pordon. Na 2000, mi a kasa ku Karolin, un bunita Testigu ku ta stima Yehova mes tantu ku mi. Den nos kas ta reina pas. Ta un gran privilegio pa forma parti di un hermandat mundial ku ta karakterisá pa amor i puresa moral.


text:
Nos doel ta pa offrece e miho manera pa trece e eCards serca bo, sea ta via email of home delivery. Nos ta zorg pa bo ricibi bo eCards dentro 24 ora. Nos a yega di deliver caba na varios cliente caba y di tur esakinan nos ta keda mehora riba e manera cu nos ta deliver, pa asina segura y garantisa cu bo lo ricibi e miho servicio ora bo bestel serca nos.
Ora nos ricibi bo pedido nos lo traha riba dje dibiaha volgens dos stap.
-
Processing time:
Kinan nos ta controla e order, prepara e eCards y e packaging. Mane esaki ta cla bo lo ricibi contact di nos cu bo order ta cla pa delivery. Depende na e ora cu nos ricibi bo order, esaki por dura entre 30 minuut cu 2 ora. Si e order ta delivery via email, bo lo ricibi bo eCards dibiaha despues cu e stap aki a keda cla.
-
Delivery time:
Esaki ta referi riba e tempo cu lo dura pa bo recibi bo eCards despues cu stap uno a keda cla. Despues di processing e eCards lo ta cla pa wordo busca pa delivery sea mainta entre 9:00 - 11:00 am of anochi entre 6:00 cu 8:00 pm. Mane bo eCards ta na caminda, nos lo tuma contact cubo pa lagabo sa, ki ora asina nos lo yega cu bo eCards cual por ta entre 15 minuut cu 2 ora.
Nos ta deliver eCards na tur regio di Aruba.
Nos delivery times ta:
8:00 am - 10:00 am
12:00 pm - 2:00 pm
5:00 pm - 7:00 pm
Nos no ta deliver riba dianan di fiesta.


text:
Fundacion Lisette Gomes a tene un rueda di prensa hunto cu famia di e dos muchanan Rishandroh y Eugene, caminda cu un di su miembronan, Xiomara Bislik a trece algun informacion riba e caso Speeltuin, cual lo tuma luga diabierna awo den corte. E meta ta pa recorda pueblo riba e caso aki, un caso cu no tabata tin mag di a tuma luga nunca, di cual ta spera cu morto di Eugene y Rishandroh no tabata en bano y cu esaki nunca mas lo pasa, di cual ta spera di mira cambio tambe pa proteccion di nos muchanan pa e caso lamentabel aki hamas tuma luga.
Ta pidi hues pa e pena maximo pa e dos personanan aki.
Famia di e muchanan
Marie Anastacia y e ta e tanta di Rishandroh y Eugene. E famianan tabata tey na e rueda di prenda pa recorda pueblo di Aruba pa husticia. Tur loke nan ta buscando husticia y ta pidi pa haci un yamada na hues pa tuma e decision corecto, unda cu tur hende por keda satisfecho cu e castigo cu hues lo bay impone, pa e dos hendenan cu a kita e bida di Rishandroh y Eugene. E tata di e muchanan no tabata tey presente mirando cu e no ta sinti su mes bon cu e situacion.
Unda e famia tabata
Tin varios biaha Marie tabata busca e muchanan cerca nan wela y e mama semper a nenga pa e tata wak e muchanan. E ruman homber tampoco nunca a bisa cu el a wordo menasa pa e pareha di e mama, kende ta Gabriel. E muchanan, hopi biaha di berdad, ora di hiba nan cas bek cerca nan mama, nan nunca tabata kier bay. Semper a pensa cu tabata normal cu for di chikito nan no kier a bay. Pero nunca no por a pensa cu algo grave asina tabata pasando. Tambe segun e tanta, tin hopi hende cu ta papiando cosnan cu no ta corecto, of cu nan no sa. Nan ta comentando cosnan cu di berdad cu no tin sentido. Pero no por huszga ningun hende. Marie no ta bezig ta huzgando ningun hende, pero e ta papia pa su mes y loke a biba cu e muchanan.
Segun e tanta, mescos cu e famianan di e mama, e dos famianan, tanto di e tata omo e mama, tabata super uni. Tabata un momento bon. Marie no tin ningun rabia contra ningun hende. Pero ora cu ta dia di huicio, Marie a sinti cu tin poco falsedad. E ta compronde, cu e mama ta nan famia y dimes nan ta bay tuma parti p’e. Pero mescos cu nan ta bay para testigo pa Gabriel por paga su castigo di loke el a haci pa e mama, ta spera cu nan por habri nan boca y papia loke e mama tabata haci, no tabata corecto. Si di berdad nan tabata stima e muchanan, ta depende di nan pa papia e berdad y con cos tabata, con e trato tabata cu e muchanan. No haci cu awor cos a pasa, kier defende e mama. Risheila, e mama, tabata haya bati, pero pa hues tuma esey y baha e añanan di e mama, pasobra miedo no por bisa cu e no tabata tin pa papia. E tabata tin chens pa bisa cu e cos tabata sosodiendo.
Marie a wak cu Risheila, dos dia prome cu Rishandroh a bay hospital, para na su trabao, a acerk’e y bis’e cu e lo bay busca e muchanan. E ruman muhe a keda di yuda pa kita e muchanan for di Sheila. Sheila a bisa cu no, pasobra el a gana un weekend stay y e muchanan ta bay keda cun’e den hotel, cual ta riba dialuna. Riba diaranson, mama di Sheila a yama Marie bisando cu Rishandroh ta den coma na hospital.
Kiermen, miedo no por tabata tin eynan, pasobra si tabata tin miedo, Rishandroh lo tabata na bida ainda. Por a papia cu Marie, y sikiera e lo por a scapa Shandroh. Y nunca el a haci esey, pasobra e no tabata tin e interes pa scapa Rishandroh tampoco. Nan ta bisa cu el a papia, el a hiba Shandroh hospital, ta pasobra e kier a scap’e. E kier a scapa su mes y esey ta un gran berdad cu tur sa. Tur hende sa cu e kier a scapa su mes. Pesey el a hiba e mucha hospital pa polis por a cay aden, pa e no bira e di tres. Y ta hopi cos cu ta pasando, cu ta papiando. Pero ningun hende no sa e dolor cu e famianan di e tata di e muchanan cu nan ta sufriendo tur dia. Nan ta haya nan falta. Ora cu e subrinonan ta hunga cu yiunan di Marie, ningun hende no tabata sa e dolor di berdad. Ta un dolor cu hamas y nunca lo bay caba pa famia Anastacia.
Mensahe
Un conseho pa famianan cu ta pasando den algo asina, cuminsando na Voogdijraad, pa nan cuminsa tuma e decisionnan corecto. No ta pasobra ta un mama, e yiunan por ta safe cun’e. E yiunan tambe por ta safe cu nan tata. Ta pidi pa cualkier hende cu a mira algo of scucha algo, y no ta pasobra no ta bo famia, no ta bay geef door pa preveni loke a pasa cu nan ser keri, sosode cu otro mucha. Kico por scucha of mira, geef door. No mester tin miedo. Si no kier duna nomber, ta ok, pero ta spera cu Voogdijraad haci su trabao manera debe ser. A lucha bastante y no a bay door.
Unico cos cu por sigui haci ta sigui entrega keho y si no wordo scucha, Marie ta conseha pa bay prensa y indica cu a sigui e pasonan di entrega keho. Asina nan lo cuminsa move y haci cosnan manera debe ser.
Si un hende sa cu nan a entrega un keho y bo tin prueba di esey y a tuma nomber na ken a entrega e keho y no a haci ningun movecion, a laga e cos para y bay prensa, publik’e. No ta perhudica ningun hende. Bo ta bezig ta salbando un bida. Esey ta loke ta bezig ta haci. Marie ta haya cu esey ta e miho cos cu bo haci. For di ora bo bay prensa, nan ta tuma accion.


text:
SANTA CRUZ – Ayeranochi den un Nadi Croes/Crismo Angela Ballpark bon atendi e bataya pa e titulo a cuminsa, e faboritonan a sa di domina. Stars CMB ta gana e ekipo di Blue Marlins Taco Bell cu score di 4-0 unda cu e pitcher ganador a resulta Harbersting Abreu mientras cu Jerieel Rafael ta perde. Mihor batidornan pa Stars tawata Edguard Winterdaal Jr. cu 1-1, Kendrey Maduro di 2-1 y BJ Rincones di 3-1. Pa Blue Marlins Shawndrick Perez tawatin e unico hit.
Den e di dos partido e ekipo di QCC Grasshoppers ta gana e ekipo di Hammershark Tire4Less cu score di 6-2 cu tremendo pitcheo di Shawn Bareno cu ta tira un total di 10 ponche y ta permiti solamente 1 hit. Mihor bateador pa Grasshoppers a resulta Axel Kelly di 2-2 y Nathan Cruz cu a bai di 3-1 mientras cu Justin Morales a dal e unico hit contra di Bareno.
Weganan di Junior ta sigui awe na Centro di Bario Noord pa 10:30 e prome wega y despues pa 1or e di dos wega. Fanaticonan di baseball Little League ta keda cordialmente invita pa bin apoya nos hobenan den e deporte di baseball.


text:
Den un Entertainment Center completamente yen, ayera nochi Aruba a conoce su prins y panchonan infantil, hubenil y grandi, kendenan lo dirigi e paradanan di Carnaval.
Pa loke ta e parti infantil, Prins Gusta, Gayquin Croes y Pancho Hari, Robert Tromp di Champagne Carnival Group a bay cu e corona. Entrenador pa e pareha ta Tyson Croes.
Prins y Pancho Hubenil ta Prins Des, Ransiel Mendez Medina y Pancho Confia, Alexander Donata, representando Royal Carnival Group, entrena pa Endrick Panneflek.
Y finalmente, e corona di prins cu pancho grandi a bay pa Dakota Uni, den nomber di prins Bon, Arjean Martinus y Pancho Laaf, Rudy Cabaral. Entrenadornan ta Eduardo Loofstok, Alberto Groeneveldt y Joontje Kock.
Palabra di pabien ta bay na e ganadonan.
Aruba a conoce su prins y panchonan pa Aruba su Carnaval 64
Den un Entertainment Center completamente yen, ayera nochi Aruba a conoce su prins y panchonan infantil, hubenil y grandi, kendenan lo dirigi e paradanan di Carnaval.


text:
Willemstad - Korsou Solidario i Duradero ta eksisti kasi 3 aña i ta aktivo tantu na Korsou komo na Hulanda komo movementu sivil. Nos tinkomo meta pa medio di union, solidaridat i partisipashon, promové bienestar di tur siudadano, sin eksepshon, i krea un Korsou konsiente di medioambiente i duradero.
Te aworaki nos a hasi hopi uzo di internet i radio pa promove nos puntonan di bista. E puntonan ta inkluí solidaridat, bon gobernashon, un ekonomia duradero, bon edukashon, salubridat. Bon trabou, enseñansa, kuido sosial i kuido, bibienda i bon kuido di salú i ta entre puntonan ankrá den derecho básiko di kada siudadano. E derechinan ta hinká den fundeshi di e prinsipio di solidaridat i partisipashon di kada siudadano, i gruponan, sin eksepshon.
Nos ta lamentá e krisis ku a surgi den Gobiernu ku ta pone ku di repente tin un elekshon apenas algun luna despues ku nos a kaba di vota. Mientras ku nos komunidat ta hinka tempu i rekursonan den desunion, nos komo kolektividat no ta den posishon pa garantisá ku ta kumpli ku derechinan básiko di kada siudadano di tal manera ku e siudadano na su turno por kumpli ku su debernanan. Solamente di e manera ei nos pais por desaroyá i alkansá e nivel optimal. Solamente asina nos por hasi uso di e enorme potensial ku nos tin. Tanten ku tin desigualdat nos no por ta trankil.
Pa tal motibu KSD a disidí di banda di ta un movementu sivil, partisipa na elekshon binidero ku un partido polítiko ku un karakter esplísito rekonsiliatorio, en buska di fortifika union, pa asina ei por sali na defensa di derecho di siudadanonan i gruponan den hinter nos komunidat, sin ekskluí gruponan of individuonan. Nos partido polítiko ta traha duru pa kontribuí na su manera ku nos por uni forsa a base di loke nos tin komún, mientras nos ta respetá nos diferensianan.
Partisipashon di partido politiko KSD na e elekshon aki ta depende en parte di resultadonan di intentonan grandi ku KSD ta hasi pa logra inskripshon di dos miembro prominente di KSD den registro pa elekshon. Dor ku a sorprendé tur hende ku un elekshon despues di apenas un par di luna, i dor di sera e registro na Kranshi ku forsa retroaktivo, sin previo aviso, e miembronan di KSD aki no por a enskribí den e registro di elekshon ni tampoko nan por vota.
Nos ta sigui traha pa yega un solushon konstruktivo i hustu. KSD lo tene bo na altura di desaroyonan.


text:
Kolegio di supervishon finansiero Bonaire, Sint Eustatius i Saba ta responsabel pa konsehá gobièrnunan di e entidatnan públiko i e Minister, i pa guia e kolegionan ehekutivo den e maneho diario.
E Kolegio tin un ròl di kontrolá i koregí e atministrashon finansiero di e entidatnan públiko, entre otro e institushon i e manera ku ta yega na e presupuesto i e manera ku ta yega na desishonnan ku konsekuensia finansiero.
E tarea di e Kolegio den e proseso di presupuesto ta di kontrolá i tin bia obligá. E Kolegio ta konsehá tokante e konsepto di presupuesto, i e por duna rekomendashon tambe pa adaptashon di e presupuesto. Mester brinda e Kolegio tambe e oportunidat pa e duna konseho riba adaptashon di e presupuesto. E Kolegio tin un ròl importante serka e maneho finansiero di e entidatnan públiko. E Kolegio semper por hasi un investigashon na e maneho i e struktura di e organisashon finansiero, e por hasi palabrashon ku e kolegionan ehekutivo i si ta nesesario duna instrukshon.
Raymond Gradus
Presidente
Raymond Gradus (1962) for di 1 di yüli 2017 ta presidente di e Kolegionan di supervishon finansiero. Gradus a studia Ekonometria General i Empresarial na Katholieke Universiteit Brabant. Na 1990 el a doktorá den siensia ekonómiko. Prof. Gradus tin un eksperiensha gubernamental supstansial riba tereno di maneho ekonómiko i finansiero. Na komienso di su karera (1984-1992) el a traha komo investigadó sientífiko i dosente universitario. Despues (1992-2007) a sigui vários funshon (gerensial) na e Ministerionan di Asuntunan Sosial i Labor, entre otro komo direktor di Asuntunan Finansiero Ekonómiko (FEZ), di Asuntunan Ekonómiko i di Finansa, kua el a sabi di kombiná ku e funshon di dosente universitario prinsipal (partaim) di maneho finansiero ekonómiko (1996-2004). Den e siguiente añanan (2008-2015) e tabata direktor di e Instituto Sientífiko di CDA. For di 2004 e ta profèsòr di gobernashon i ekonomia di e sektor públiko i non-profit na Vrije Universiteit Amsterdam. Tambe e ta afiliá na e grupo profeshonal di accounting i Sentro Zijlstra Center pa Public Control, Leadership i Governance. Ademas e ta miembro di Hunta di Supervishon i presidente di e komité di ouditoria di Haagse Hogeschool (HHS) i presidente di Hunta di Supervishon di Dianet, un hòspital kategorial riba tereno di nefrologia. funshonan adishonal
Herbert Domacassé
miembro riba proposishon di Bonaire, Sint Eustatius i Saba
Herbert Domacassé (1947) ta miembro di Kolegio di supervishon finansiero riba proposishon di Bonaire, Sint Eustatius en Saba. Domacassé a gradua na nivel di Bachelor i Master den Estudionan Teológiko na Vision University Puerto Rico, ku un ‘major’ den Leadership. Ademas el a finalisá e estudio bankario NIBE kompleto, ku kursonan speshalisá den e mundu bankario i tambe dos aña di estudio di lei na Universidat di Antia Hulandes. Domacassé a kuminsá su karera na Ofisina di Turismo di Bonaire (1968-1969), despues di kua el a hasi e traspaso pa e mundu bankario, den kual e tabata aktivo durante di mas ku trinta aña (1969-2002), ku eksepshon di 1982 pa 1983 ora e tabata ontvanger riba nivel insular i nashonal. Den e periodo ei el a traha pa e bankonan ABN i MCB na Bonaire, Sint Maarten, Kòrsou i Aruba. Despues (2002-2003) a sigui funshonnan gubernamental: promé komo Minister di Tráfiko i Transporte (Telekomunikashon) i despues komo Minister di Enseñansa, Deporte i Kultura pa e anterior Antia Hulandes. Señor Domacassé a terminá su karera gubernamental komo gezaghèber di Bonaire (2003-2008). Aktualmente e ta direktor di su ofisina di konsulta KARA Management & Consultant B.V. Domacassé ta afiliá na diferente instituto di entrenamentu na Bonaire, Aruba i Kòrsou i e ta aktivo den komunidat pa medio di vários organisashon, entre otro Open Heart Ministries pa famianan i Fundashon Krusada, un organisashon ku ta traha riba tereno di kuido di adikshon. Ademas e ta miembro di Hunta di Komisario di Tourism Corporation Bonaire N.V. i miembro di Hunta di Supervishon di Pensioenfonds Caribisch Nederland. funshonan adishonal
Henk Kamp
Miembro riba proposishon di Hulanda
Señor H.G.J. (Henk) Kamp (1952) ta miembro di e Kolegionan di supervishon finansiero riba proposishon di Hulanda entrante 1 di yüli 2018. Señor Kamp tin eksperiensha masha amplio tantu na nivel di gobernashon komo na nivel polítiko. For di 1976 pa hopi aña e tabata miembro di Konseho Munisipal i di Kolegio Ehekutivo Munisipal (wethouder) di Borculo na Gelderland, i di 1987 te 1994 e tabata alabes miembro di Parlamento Provinsial di Gelderland. Despues di esei el a kambia bai den polítika nashonal komo miembro di Parlamento Hulandes (Tweede Kamer). Ademas Kamp a okupá susesivamente kuater puesto di minister: di Vivienda Públiko, Planifikashon Urbano i Medio Ambiente, Defensa, Asuntunan Sosial i di Labor i di Asuntunan Ekonómiko. Den e parti Karibense di Reino Henk Kamp ta prinsipalmente konosí pa su ròl komo e promé Komisario pa Hulanda Karibense, kual funshon el a okupá desde 2009. Su tarea tabata di guia e transformashon di Bonaire, Saba i Sint Eustatius pa entidat públiko. Banda di su trabounan na Cft Henk Kamp ta ligá na vários organisashon sosial. Asina, por ehèmpel, e ta presidente di e asosiashon di e sektor di kas di kuido pa ansiano i kuido den bario ActiZ i di tambe di e Konseho di Supervishon di Stichting Ziekenhuis Groep Twente. Ademas e ta miembro di direktiva general di empresanan chikí i mediano di Hulanda (MKB Nederland), miembro suplente di Konseho Sosio-ekonómiko (SER) i miembro di Konseho Konsultativo di Kaak Group na Terborg. funshonan adishonal


text:
E Belastingdienst Caribisch Nederland (BCN) ta aseptá un rekomendashón di Ombudsman Nashonal i ta tene un funshón di kaha habrí. Asosiashón di konsumidó Unkobon a entregá un kehu serka Ombudsman Nashonal pasobra BCN na Boneiru a sera e funshón di kaha kompletamente. Hende por a paga solamente via transferénsha elektróniko òf paga kèsh na banku. Ombudsman ta hanja e seramentu di tur kaha, sin posibilidát alternativo, no manera mester ta.
Reakshonando riba e investigashón di Ombudsman Belastingdienst a buska huntu ku Girobank un solushón gratis. Desde 1 di januári e habitantenan por paga kèsh, sin kosto, na Girobank. Esaki ta konta pa tur pagu na kuenta di Belastingdienst (pues tambe pa pagu na OLB, Voogdijraad i OM).
Trasfondo
Na Boneiru un grupo grandi di habitante tin un entrada abou. Hende pavía di esaki no sèmper tin akséso fásil na internèt. Tambe no ta tur hende tin un kuenta di banku. E hendenan aki mester depositá plaka kèsh na banku, después di kual e banku ta pasa e plaka pa BCN. Tin gastu envolvé ku esaki. E Ombudsman ta konkluí ku BCN no a pone e interesnan di e grupo aki sufisientemente den balansa den su desishón pa elimina e funshón di kaha kompletamente. Ombudsman a tuma nota i ta di akuerdo ku mientras tanto ta ofresé un alternativa.


text:
Hato – Diamars anochi polis a wordo informa cu un auto a cay den greppel, na altura di e bar restaurant Chines.
Pero e momento ey, no tawata tin informacion si tin heridos si of no.
Segun nos a compronde tawata cu e dama chauffeur, tawata bayendo direccion pariba. E lo a bay pasa auto y momento cu e drenta bek a perde control y bay cay den e greppel.
E dama tawata mustra ok, solamente cu e lo a hay algo di sla, momento cu durante e impacto e airbag a sali y lo a dal e.
Ambulance cu a presenta a trata e dama na e sitio.


text:
Ta hopi lamentable mira e situacion den cual algun conductor di e partido a hinca MEP, no pa motibo di ambicionnan desmesura so, sino pasobra poder ta eherce riba nan un atractivo mas pernicioso cu alcohol tin riba e bebedor adicto. No ta cuestion di evalua cada politico di MEP segun su actuacionnan, sino segun e falta di nan actuacionnan cu a pone e partido lomba contra muraya. Ainda e partido tin salvacion? Mi ta convenci cu si, pero a base di un gran esfuerzo pa uni e base di nobo, proponiendo programanan realistico cu por sirbi di aliciente pa un publico cu a bira lomba pe cu e disgusto crea a traves di 9 aña di corupcion y nepotismo.
Awor nan ta den e proceso di elegi un lider nobo, pasobra Nel a duna indicacionnan no mucho claro cu e no ta interesa di sigui ocupa e puesto. Hopi ta duda cu di berdad e kier separa su mes di mundo politico, y ta tene e porta habri pa cualke eventualidad, pa no sufri ningun sorpresa desagradable. Nel no por sin politica; e no por sin e batuta di lider, a menos cu e dicidi di bira mudo di berdad y evita mas declaracionnan y provocacionnan cu den nada ta sirbi e partido, y menos ainda, e mes.
E lucha pa e liderazgo, apartando Nel, ta entre tres candidato cu no a convence un gran parti di e seguidornan pa por bisa cu tin mas di un di nan cu e posibilidad di gana e competencia. Tur hende sensato ta pusta riba Evelyn, pa hopi motibo, su relacion cu e fundadornan di e partido, e influencia di su tata, su preparacion escolar, su labornan den gobierno, enfin, varios factor cu ta combina pa dune e mayor posibilidad di sali triunfador sin susto y sin problema. E otro dosnan tey, segun mi, pa pronk, pa yena un formula cu por ser usa pa convence Pueblo cu ta trata di un eleccion democratico den cual cualke candidato por postula su mes, aunke en vano. Den practica, e no ta funciona asina. E otro dos candidatonan tey pa cumpli cu e teoria democratico, y no pasobra nan tin algun posibilidad di sali ganador. Esun cu por a bati Evelyn no ta participando den e contienda, y mi ta referi aki na Booshi.
Di awor pa eleccion, e panorama di posibilidadnan ta bay bira mas amplio, y esey ta bay faborece MEP hopi si e cuminza actua manera un partido di cohesion, di union di ideanan, di lealtad di parti di su candidatonan cu aspiracion di subi e lista. Den e cuestion di lealtad cu su seguidornan, MEP ta bati AVP mahos! Y ta e factor ey ta sirbi pa duna e partido e posibilidad di crece y purba sali victorioso den proximo eleccion. Si MEP coordina su ideanan, bin cu plannan concreto pa aumenta e mercado di empleo pa Arubianonan, stimula e economia cu proposicionnan viable, generaliza su politica pa inclui e mayor cantidad di hende, tur cos ta bira posible pe. Mientras AVP, via un o mas di su politiconan reciente, sigui bira lomba pa su aliadonan, y MEP continua constante den su lealtad cu su aliadonan y amigonan, y e cera acuerdonan cu medionan di comunicacion cu por yuda nan durante campaña, ta ken por bisa kico e resultado di proximo eleccion ta bay ta?
Personalmente mi no ta kere den e resureccion di PPA, no cu e liderazgo cu e tin awor, y ni si e logra incorpora un par di candidato atractivo. PDR no ta un partido completo actualmente; e tin un lider hopi activo, hopi inteligente y interesa den busca solucion pa e problematicanan cu tin na Aruba, pero pa gana eleccion e tin di bay re-estructura e partido y atrae candidatonan cu e poder di convence. Nan no mester ta necesariamente vote-getternan grandi, pero si mester tin e carisma pa por acumula un cantidad importante di voto.
Mi ta sigui insisti cu si MEP logra aliadonan nobo den e medionan di comunicacion, si e demostra un sinceridad grandi pa elabora programanan realistico cu por faborece e mayor cantidad di hende, su posibilidadnan ta crece proporcionalmente. E por ta den un decadencia casi absoluto actualmente, pero e tin e capacidad pa pare y cuminza surgi di nobo como e partido cu e tabata bao e liderazgo di Betico. Tur cos ta depende di e cambio di mentalidad cu mester predomina den e partido, y con nan ta bay enfoca e solucionnan cu nan por ofrece pa e problemanan financiero y di otro indole cu tin Aruba casi paraliza.


text:
Tin un problema na Aruba cu ta e overtoligheidspoule. Eynan tambe DRH por baha su gastonan drasticamente. Omaira Lares, directora di DRH, a splica cu e ultimo conteo di e overtoligheidspoule tabata 65.
Den dje claro cu tin algun cu no por ubica, pasobra ta hendenan cu salarionan hopi halto. Tin mas of menos 20 hende cu ta ex director. Ta un conseho apart, segun Lares.
Poco poco DRH a yega na un vacaturebank cu ta hopi mas preciso unda e vacaturanan ta. Siman pasa diabierna tabata tin un combersacion cu prome minister cu a bin cu algun propuesta con pa bay atende cu esnan non-actief. Por ehempel un di nan cu ta spera pa e ultimo siman di Augustus cu por draai’e, ta un job-fair pa esnan cu ta non-actief. Esnan cu no ta trahando mester haya preferencia di e funcionnan cu ta habri awor aki y tambe guia nan den keda na trabao.
Hopi biaha cu bo ta pone hende na trabao, nan no kier sigui traha, e ora nan ta bay bek non-actief. Hopi biaha tambe sin consecuencia cu por kita nan for di trabao tambe, pasobra ta nenga di traha. Eseynan ta e puntonan cu awor ta purba di ta mas proactivo y mas severo pa loke ta e non-activonan cu tin awor aki.
DRH ta riba nan caso
DRH ta na altura cu tin di esnan cu ta non-actief ta traha otro caminda, of no ta haciendo nada. No tin un manera te ainda cu por pak nan aan riba esakinan. Ta cosnan cu bo tin cu atende prome cu maneho. Ata bo bay pone un hende cu ta trahando na un compania of hotel y bo ta bay hues cu nan pa bisa cu nan ta trahando. E ora hues ta bisa bon cla cu no a dun’e trabao, el a bay busca un otro trabao y pa keda activo e ta keda sigui traha. Hopi di nan tin nan mesun negoshi pa hiba cuminda, haci casnan limpi. Poco poco DRH ta yegando na informacionnan, no solamente via nan contactonan, pero tambe via ayudo cu otro departamentonan. A base di esey ta bay bin cu un plan di maneho pa atende cu e personanan aki, cu Lares ta sigur cu por traha y ta sigur cu algun lo kier traha tambe.


text:
Mensahe no. 1 di Fundashon GMS (Golden Meand Society)
rmal, nos gobièrnu di Hulanda na Boneiru (RCN) a nenga di apliká e regla aki na Boneiru. Fundashon ‘Golden Meand Society’ (GMS) via di suskrito (abogado Bijkerk) a hiba un kaso kontra gobièrnu di Hulanda (esta RCN) pidiendo hues pa ordená RCN pa sigui paga ònderstant na un persona desabilitá, ounke e persona en kestion a kasa resientemente. E kaso ta den man di Korte di Hustisia na Kòrsou ku lo bai trat’é den apelashon.
Esaki ta un kaso ku kisas lo wòrdu hibá te Korte Internashonal, por si akaso Korte di Hustisia ta dikta kontra e persona desabilitá. Fundashon ‘Golden Meand Society’ (GMS) a wòrdu lantá speshal pa hiba e tipo di kasonan aki internashonal, pasobra Kortenan Internashonal ta mas haltu ku Kortenan lokal. Mayoria biaha hende no ta hiba kasonan internashonal, pasobra ta tuma hopi aña pa nan keda kla. Te 5 aña tin biaha. Mayoria biaha hende no tin e pasenshi ei.
Pero si nunka no ta hiba kasonan mas aleu te Kortenan Internashonal, nos huesnan lokal no ta tene kuenta ku loke un Korte Internashonal por disidí. Ta p’esei Kortenan lokal no ta wòri mashá ku Derechonan Humano. Pa e motibu aki ta di sumo importansia pa lanta un instituto ku ta hiba kasonan internashonal regularmente. Esei ta trabou ku Fundashon ‘Golden Meand Society’ (GMS) a tuma riba su mes. Nos lo informá públiko regularmente.
Ya 7 kaso a wòrdu hibá bou di ouspisio di Fundashon GMS. Kualkier persona interesá por lesa nan na www.arcocarib.com Riba front page di e website aki lo bo mira e titulo: ‘GMS PENDING COURT CASES’. Si bo klik riba kualkier di nan, bo ta bai dirèkt na e kaso konserní. E kaso aki ta ‘Seventh GMS Court Case’.
Bonaire, 14 yüni 2017
Pa Fundashon GMS
Michiel Bijkerk


text:
Link pa Arubalening Portal
Aplicacion pa Arubalening desde aña 2017 ta bay via di e Arubalening Portal. Riba e pagina [Arubalening Portal] por haya informacion di e procedura di aplicacion como tambe e links pa registra y/of login den e portal.
Link pa Arubalening Portal
Please tuma bon nota di e link corecto pa e Arubalening Portal.
- Arubalening Portal ta pa e studiante.
- LOGIN ta solamente pa personal di DEA.
Keda up-to-date
Ta sugeri pa studiantenan acudi regularmente na nos website ea.aw como tambe sigui Departamento di Enseñansa via facebook na @educationaruba.
Info / Contact
Pa mas informacion por busca [A] Arubalening den e alfabet menu riba homapage of por tuma contacto cu DEA > seccion StudiafaciliteitenScroll To Top


text:
Aki nan solamente pa lei ta tin abolishon di sklabitut. Niun kaminda den historia di e pais aki bo por a lokalisa un kiebro den e relashon original di shon i katibu. t’asina ta ku te dia di awe e ydk pretu a keda un ser dependiente. — Alejandro ‘Jandi’ Paula
2 thoughts on “Jandi Paula – Shon i Katibu”
-
BuliBuli says:
Hermano, ta posibel ku bo por duna e fuente kaminda bo a hanja e dicho aki di Dr. Paula? Mi ta un sociologo jong i mi ke kuminsa profundisa mi mes den theoria nan di nos mes akademiko nan.


text:
Na warda di polis ta yega e dama D.C., cu a entrega denuncia di ladronicia. E ta declara cu e tabata para na e parada di bus na altura di Club Arias na Savaneta, pra cu un homber desconoci p’e, a purba bay cu su tas. El a purba resisti, pero e homber a scop’e na su lomba. Door di esaki el a laga e tas los y e desconoci a logra bay cu su tas.
El a core bay direccion pariba den Generaal Majoor de Bruynewijk y a benta e tas ariba vloer. D.C. a perde for di bista. El a coy su tas di abao y el a ripara cu su cartera y un map tabata falta for di su tas. E ladron tabata un persona color skur, delega y halto. A tuma su denuncia y a pone e Chef van Dienst na altura di esaki.
Dama asalta na parada di bus
Na warda di polis ta yega e dama D.C., cu a entrega denuncia di ladronicia. E ta declara cu e tabata para na e parada di bus na altura di Club Arias na Savaneta, pra cu un homber desconoci p’e, a purba bay cu su tas. El a purba resisti, pero e homber a scop’e na su lomba. Door di esaki el a laga e tas los y e desconoci a logra bay cu su tas.


text:
Molester di zonido, no ta deskriminá e tipo di músika!
Willemstad, Partido Inovashon Nashonal (PIN) a tuma nota di e preokupashon òf hasta persepshon robes ku ta eksistí serka algun partido i músiko, esta ku gobièrnu ta aktua pa solushoná problema di zonidu den sierto bario i sitio di dibertishon, manera Pietermaai, i no den otronan manera nos hòfinan. PIN por sigurá un i tur, speshalmente nos músikonan i habitantenan di barionan rònt Kòrsou ku konosé hopi molester di zonido, i tambe e doñonan di sitionan di dibertishon, ku maneho di nos minister di Salú, Medioambiente i Naturalesa, sra. Suzy Römer, di PIN, no ta limitá na bario di Pietermaai so.
Nos minister di a splika bon kla ku molèster di zonidu, sea ta dor di muzik of di kualkier otro forma, pa su kartera ta keda atendé a base di midi ku un aparato speshal pa determiná e decibel aseptabel pa e orario di dia òf anochi. E aparto no ta deskriminá! Mester splika tambe ku basá riba lei di òrden públiko, polis tambe tin outoridat pa aktua ora ku habitantenan tin molester di zonido.
Minister di SMN a tuma inisiativa pa un Diálogo Demokrátiko entre di gobièrnu, músikonan, habitantenan di diferente area na Kòrsou i e doñonan di sitionan di reakreashon manera restaurant, snèk i hòfi.
Nos Minister di SMN den esun aña aki a haña keho for di diferente habitante di diferente bario i basá riba diferente aktividat. Semper a atendé tur keho meskos, esta ta pidi amtenarnan di ministerio di SMN bai midi i papia ku e partidonan envolví i asina krea kompreshon pa otro. Komprenshon pa e habitante ku mester di su trankilidat,
komprenshon pa e músiko i otro trahadónan ku mester di oportunidat pa toka pa gana nan pan.
Ta di lamentá ku tin músiko den parlamento ku ta trese komo sifuera ta diskriminá e músiko lokal òf hòfinan, sin ku nunka e la trese su posibel preokupashon serka e minister di SMN. Por sierto PIN ta gosa ku orguyo di un músiko konosí den su tim i por bisa ku ya nos minsiter tin un kombersashon ku AMAK pa djamars awor ku na su bùrt a duna un aporte por eskrito na un posibel solushon pa molèster di zonido. E proposishon, lokual lo keda atendé den e kombersashon konserní i den Diálogo Demokrátiko na ougüstüs próksimo.


text: 18 Despues di e kosnan akí mi a mira un otro angel baha for di shelu ku gran outoridat, i su gloria a iluminá tera.2 Anto el a grita ku stèm fuerte: “El a kai! Babilonia e Grandi a kai! El a bira un lugá di biba di demoño i un lugá kaminda tur spiritu* impuru i tur para impuru i odiá ta bai skonde.3 Pasobra tur nashon a bira burachi di e biña di e pashon* di su fornikashon, i e reinan di tera a kometé fornikashon kuné, i e komersiantenan* di tera a bira riku di e tantísimo kosnan di luho ku e muhé akí a akumulá sin ningun klase di bèrgwensa.”4 I mi a tende un otro stèm for di shelu bisa: “Sali for di dje, mi pueblo, si boso no ke ta kómplise di su pikánan, i si boso no ke risibí parti di su plaganan.5 Pasobra su pikánan a montoná yega te na shelu, i Dios a kòrda riba e maldatnan ku el a kometé.6 Trat’é manera el a trata otro hende, sí, pag’é bèk dòbel di loke el a hasi; den e kopa ku el a prepará bibida, prepará dòbel di e kantidat p’e.7 Na e grado ku el a glorifiká su mes i biba den luho sin ningun klase di bèrgwensa, na e mesun grado ei torment’é i hasié tristu. Pasobra e ta blo bisa den su kurason: ‘Mi ta sintá manera un reina riba un trono, i mi no ta biuda i hamas lo mi mira tristesa.’8 P’esei, su plaganan lo bini riba ún dia: morto, tristesa i hamber; i lo kim’é kompletamente ku kandela, pasobra Yehova Dios, kende a husg’é, ta fuerte.9 I ora e reinan di tera—ku a kometé fornikashon kuné i ku a biba den luho huntu kuné sin ningun klase di bèrgwensa—mira e huma di e kandela ku ta kim’é, nan lo yora i bati nan pechu di tristesa pa su motibu.10 Pero miedu di su tormento lo pone nan keda para na un distansia i bisa: ‘Esta duele! Esta duele! Babilonia, e gran stat, e stat fuerte, pasobra den ún ora bo huisio a yega.’11 E komersiantenan di tera tambe lo yora i lamentá pa su motibu, pasobra no tin ningun hende pa kumpra henter nan kargamentu mas;12 henter nan kargamentu di oro, plata, piedra presioso, pèrla, lenen fini, tela püs, seda i tela kòrá bibu; i tur kos trahá di palu perfumá, i tur sorto di opheto trahá di ivor, di palu kostoso, di koper, di heru i di marmer;13 tambe kané, speserei di India, sensia, zeta perfumá, sensia blanku,* biña, zeta di oleifi, hariña fini, trigu, bestia di krio, karné, kabai, garoshi, esklabo, asta alma humano.14 Sí, e bon kosnan ku bo alma tabata deseá a bai laga bo, i tur e kosnan ekskisito i kosnan sublime a disparsé for di bo, i nunka mas lo no haña nan.15 Miedu di su tormento lo pone e komersiantenan ku a bende e kosnan akí, i ku a bira riku di e stat ei, keda para na un distansia. Nan lo yora i lamentá,16 bisando: ‘Esta duele! Esta duele! E gran stat, bistí na lenen fini, paña püs i paña kòrá bibu i dòrná tur na hoya di oro, piedra presioso i pèrla,17 pasobra den ún ora un rikesa asina grandi a keda destruí!’I tur kapitan di barku i tur nabegante, tambe matros i tur esnan ku ta gana nan pan riba laman, a keda para na un distansia,18 i miéntras ku nan tabata wak e huma di e kandela ku tabata kim’é, nan tabata sklama: ‘Kua stat ta manera e gran stat akí?’19 I nan a tira stòf riba nan kabes i a sklama bou di yoramentu i lamento: ‘Esta duele! Esta duele! E gran stat, kaminda tur e doñonan di boto a bira riku pa medio di su rikesa, pasobra den ún ora el a keda destruí!’20 Alegrá pa loke a pasa kuné, o shelu, i boso tambe santunan, apòstelnan i profetanan, pasobra Dios a husg’é pa tur loke el a hasi ku boso!”21 I un angel fuerte a hisa un piedra manera un piedra grandi di mulina i a bent’é den laman, bisando: “Asin’akí, rápidamente lo benta Babilonia abou, e gran stat, i lo no hañ’é nunka mas.22 I nunka mas lo tende stèm di kantante ku ta toka nan arpa ni zonido di tokadó di flùit, di tròmpèt ni di otro músiko den bo. I nunka mas lo haña un artesano di kualke fishi den bo, ni nunka mas lo tende zonido di piedra di mulina den bo.23 I nunka mas lus di lampi lo bria den bo, ni nunka mas lo tende stèm di brùidehòm ni di brùit den bo. Pasobra bo komersiantenan tabata hòmbernan masha prominente riba tera, i pa medio di bo bruheria* tur nashon a keda engañá.24 Sí, den e stat akí a haña sanger di profeta, di santu i di tur esnan ku a ser matá riba tera.”


text:
E TOREN DI VIGILANSIA (PA ESTUDIO) Yanüari 2016
E edishon akí ta kontené e artíkulonan di estudio pa e periodo di 29 di febrüari pa 3 di aprel 2016.
Nan A Ofresé Nan Mes di Buena Gana pa Sirbi na Paisnan di Oséano Pasífiko
Kon Testigunan di Yehova ku ta sirbi kaminda tin mester di mas predikadó na paisnan di Oséano Pasífiko a trata ku difikultatnan inesperá?
“Sigui Stima Otro Manera Ruman”!
E teksto di aña pa 2016 por yuda nos prepará pa e susesonan ku lo tuma lugá djis akí.
Mustra Apresio pa Dios Su Regalo Ekstraordinario
Kon e amor ku Dios tin pa nos ta motivá nos pa sigui e ehèmpel di Hesus fielmente, trata nos rumannan ku kariño i amor i pordoná nan di kurason?
E Spiritu Ta Duna Testimonio Huntu ku Nos Spiritu
Ki kambio un persona ungí ta eksperensiá? Kon un persona ta ser ungí?
“Laga Nos Bai ku Boso”
Kiko nos mester kòrda relashoná ku e 144.000?
Felis di Por Traha Huntu ku Yehova
Dikon nos ta sinti nos felis ora nos ta traha huntu ku Yehova? I kon esei ta protehá nos relashon kuné?


text:
ORANJESTAD (AAN): Diabierna e sospechosonan R.G.B, M.F.P y M.S.Q.B a presenta dilanti di huez na corte di husticia, pa scucha e veredicto di huez den nan caso.
Nan a wordo acusa di violencia publico, cu a resulta tambe den morto di un persona.
E persona a wordo asesina cu tiro, cerca di e establecimento nocturno Café Capri den marduga di 2 pa 3 di Maart, cu ta despues di e ultimo parada di Carnaval di 2013.
Ta asina cu den Café Capri na dado momento a bin un problema entre algun persona y un pelea a start.
E victima na dado momento tabata pafo di e establecimento y R.B, M.P y M.Q.B a core su tras.
Testigonan a indica cu nan a wak un di e personanan cu un arma di candela y na dado momento curpa di e victima a wordo haya cu diferente tiro na su curpa benta den un lugar cu entre otro ta hasi trabaonan di welder.
Investigacion di autoridadnan a mustra mesora cu M.Q.B tabata e sospechoso principal, esta cu e ta esun cu a tira e persona mata cu sanger frieu.
Huez a tuma su tempo pa repasa e procesverbal di polis y hasi varios pregunta na e sospechosonan.
E unico cu no a contesta pregunta tabata M.Q.S, kende a hasi uso di su derecho di keda keto.
Acusado R.B a bisa cu segun e, ta M.Q.B lo a tira e persona mata, pero cu e no ta sigur.
Fiscal Diabierna a presenta e evidencia y e acusacionnan, despues di cual el a bin cu su exigencia di castigo.
Entre otro el a mustra riba e hecho cu tin un video riba cual claramente por wak cu ta M.Q.B ta esun cu e arma di candela den man.
El a haya M.P y R.B culpable di violencia publico cu despues a resulta den morto di hende y a exigi contra R.B un castigo di 12 luna, di cual 3 luna ta condicional.
Contra M.P el a exigi 18 luna di cual 6 ta condicional.
Como cu fiscal a haya cu tin suficiente prueba pa mustra cu ta M.Q.B a asesina e persona, el a exigi un castigo incondicional contra dje di 14 aña.
Diabierna huez a dicidi di duna tanto R.G.B como tambe M.F.P, un castigo di 12 luna, di cual 3 luna ta condicional.
Esaki den un tempo di prueba di 3 aña.
Pa loke ta M.S.Q.B, fiscal a exigi 14 aña di castigo, pero huez a dune 12 aña.


text:
Diahuebs 11 October 2018
Diahuebs 11 October 2018
Pagina 1
Email: prensa@arubagovernment.aw Tel: 528-4900
Pagina 2
Diahuebs 11 October 2018
PROME MINISTER A FIRMA E ALIANSA ‘FOR ALL COALITION’
Hunto nos ta crea mas oportunidadnan pa nos mucha y hendenan muher desaroya den tur tereno Desde 2011 Nacionnan Uni a declara october 11 como Dia Internacional di Mucha Muher. E observacion internacional aki ta encurasha mas oportunidadnan pa mucha muhernan y ta hisa conscientisacion pa e disigualdad di genero cu mucha y hende muher ta enfrenta den mundo henter pa motibo di su genero. E desigualdad aki den hopi paisnan rond mundo, ta inclui areanan manera educacion, nutricion, derechonan legal, cuido medico, y descriminacion, violencia y matrimonio di mucha. Recientemente, Prome Minister Evelyn Wever-Croes a firma un acuerdo na Nacionnan Uni pa cera un aliansa sumamente importante. Ta trata di e proyecto ‘For All Coalition’ (Pa Tur Coalicion). Esaki ta un proyecto pa asegura cu tur hende di tur genero no keda atras pensando especialmente riba nos mucha y hendenan muher. ‘For All Coalition’ ta un iniciativa di e Vice Presidente di Costa Rica, señora Epsy Campbell. Presente tambe na e acto aki tawata señora Michelle Bachelet kende actualmente ta comisionario pa UNHCR y otro hendenan muher renombra. E aliansa aki ta permiti nos traha mas hunto pa crea mas oportunidadnan pa nos mucha y hendenan muher pa nan desaroya den
tur tereno. Gabinete Wever-Croes ta sostene y promove e meta di Nacionnan Uni pa e empoderamento di muchanan muher y cumpli cu nan derechonan humano. Ningun mucha muher mester wordo laga atras pa via di nan genero. Nos mester conscientisa tur cu nan ta capas pa sigui estudio y trabou den tur ramo y prepara nos sistema tambe pa esaki. “Mi kier mira nos muchanan muher di tempran den mas ramo technico y sciencia”, ta e deseo di Prome Minister Evelyn Wever-Croes.
Diahuebs 11 October 2018
Pagina 3
CU E CAMARA DI INTEGRIDAD, GABINETE WEVER-CROES TA LOGRA INTEGRIDAD DEN TUR DEPARTAMENTO GUBERNAMENTAL Y PA TUR GOBERNANTENAN Gabinete Wever Croes a traha cu hopi energia, dedicacion y determinacion pa atende cu e tema di integridad. E Gobierno actual a bin encontra un aparato gubernamental demotiva y cu no tabata funciona debi na corupcion na gran escala cu tabata tuma luga den e Gobierno anterior. Mirando e seriedad di e problema cu integridad den aparato gubernamental, Gabinete Wever Croes a cuminsa cu e prome paso pa establece e Camara di Integridad cuminsando pa encarga señora Amalin Flanegin pa coordina y percura pa e bureau wordo institui cu su personal y proceduranan mas pronto posibel. E Camara di Integridad tin e tarea di "screen" decisionnan grandi di Gobierno, como tambe pa loke ta regarda e partidonan politico y obliga nan por medio di ley pa publica un lista for di ken nan a haya donacionnan grandi y registra e donacionnan cu nan a ricibi.
Tambe lo tin cambio di e ley di destaho publico. E ley cu tin actual ta laga espacio pa hopi interpretacion y awo cu cambio di ley esaki lo bira mas cla kico ta e reglanan y con estricto nan lo ta. Manera esaki ta cla lo sigui e pasonan pa ehecuta e otro leynan. Un ley cu tin financiamento riba e presupuesto y ta wardando riba Parlamento pa esaki pasa, ta e ley di e defensor di pueblo, esta e “Ombudsman”. Prome Minister ta subraya cu e reglanan di integridad no lo conta solamente pa e empleadonan publico y e departamentonan di gobierno of pa Gobierno, pero tambe e reglanan di integridad lo conta pa companianan estatal di Gobierno cu no ta prepara cuenta anual. “Integridad ta hopi importante den programa di gobernacion di Gabinete Wever-Croes. Bon Gobernacion ta depende riba tur departamento di Gobierno como tambe di cada gobernante di nos pais pa brinda e pueblo di Aruba e miho maneho”.
Pagina 4
Diahuebs 11 October 2018
GOBIERNO HUNTO CU SERLIMAR Y APFA A YEGA NA UN ACUERDO PA LOKE TA UN RETRASO DEN PAGONAN NA APFA CU TA DATA FOI BASTA AÑA Minister Otmar Oduber a anuncia cu a logra di un banda consolida un suma basta grandi di algun miyon crea durante añanan 2015 te cu 2018 y di otro banda Gobierno a asumi e responsabilidad pa e suma cu a resta y asina stabilisa y sigura e pensioen di tur empleado di Serlimar.
Danki na e team completo di APFA, Serlimar, Bur ROIM y sigur na mi colega di finanzas, Minister Ruiz Maduro y Minister President Wever Croes.
Diahuebs 11 October 2018
Pagina 5
Pagina 6
Diahuebs 11 October 2018
Minister Xiomara Ruiz-Maduro ta invita aruba:
“E CONCIERTO DI GALA Y CONGRESO ARTE DI TARIMA” Enconexion cu celebracion 60 aña Cas di Cultura y 40 aña Departamento di Cultura
Stichting Schouwburg Aruba, ya pa 60 aña encarga cu Cas di Cultura, ta preparando pa orguyosamente celebra e Hubileo di Diamante di Cas di Cultura (CdC), un logro grandi cu Aruba por ta orguyoso di dje. Departamento di Cultura Aruba (DCA), e departamento di maneho cultural di Aruba tambe ta celebra un hubileo remarkabel e aña aki cu ta 40 aña di servicio cultural pa comunidad di Aruba. CdC y DCA a bin ta traha cu otro mas estrechamente den transcurso di añanan y ta aprecia otro hopi como colega instancia den e ramo cultural y artistico. P’esey ta sostene otro mutuamente unda cu por. Cas di Cultura ta parti integral di e ehecucion di maneho cultural cu DCA ta prescribi y montoria, mientras cu DCA tambe tin su parti implementativo specialista. For di un base pragmatico, di experiencia diario y di maneho artistico-cultural e organisacionnan ta haya otro frequentemente den dialogonan tocante e desaroyo di arte y cultura pa y na Aruba. Pa e motibo aki a dicidi di uni forsa pa medio di e hubileonan pa yega na e gruponan meta cu tur dos organisacion tin en comun. Pa pone atencion riba e celebracionnan bunita y importante aki nos a dicidi di hunto organisa un congreso dia 12 di october y un concierto dia 13 di october, respectivamente: Congreso Arte di Tarima y Concierto di Gala. Lo tin mas actividad cu ta parti di e celebracionnan cu ta den fase di wordo formula, sin embargo lo mas chikito den set-up, menos complica y hopi menos gast cu e dos proyecto mayor describi aki bou. Xiomara Ruiz Maduro (AUA), Aruba su Minister di Finanzas, Economia y Cultura, lo ta parti di e dia importante aki, dunando e apertura oficial di e congreso y declarando su vision pa cu arte y cultura di/na Aruba en particular su vision riba arte di tarima en conexion cu e tema general. Sra. Maduro a tuma e cartera di Cultura
y a garele cu dos man. E conexion entre economia y cultura ta cla: e aprecio pa autenticidad, stimulacion di creatividad y desaroyo di talento ta percura pa un comunidad positivo, sano, perseverante y habri pa otronan, cual automaticamente ta stimula e desaroyo di e economia di un pais. Cas di Cultura ta honra cu Minister ta parti di e dia aki. E Concierto di Gala lo enfoca riba exelencia den ehecucion di musica, predominante, pero no exclusivamente, musica clasico, y a scohe pa enfoca riba instrumento di cuerde, canto y canto coral. Un parti di e programa di e apertura di Cas di Cultura na 1958, lo wordo ehecuta tambe, esta e Hudas Maccabeo di Handel. E anochi no solamente lo impresiona cu talento pero lo ta ameno, divertido y interactivo tambe cu lo keda graba den mente di publico. E ta un momento pa brinda cu tur hende cu a nifica algo pa CdC y DCA un momento pa topa conocirnan y intercambia dentro di e veld cultural y tambe publico interesa. Talentonan local cu mester confirma ainda, ta Coro Ars Nova y Coro Cantare bou giua di maestra Mayra Kock-Garido, Tica Giel, un string quartet bou guia di Johnny Croes, pianistanan Armand Simon, Catherine Provence, Livio Hermans, Rob Rijnbout. Carlos bislip y su combo conoci posiblemente lo forma parti tambe. Charlanan ta andando cu mayoria caba den buena marcha y Johnny Croes ta giua e parti artistico di e programa. E headliner di e anochi ta programa
di ta Imara Thomas, cantante di opera profesional cu desendencia Arubiano. E ta cosechando fama tanto na Hulanda como Alemania, como prome soprano na ‘Deutsche Oper am Rhein - Düsseldorf’. Aparte di percura e clausura di e concierto Imara lo ta un ‘speaker’ tambe di e Congreso Arte di Tarima, lo splica mas di esaki despues. Lo haci un exfuerso pa wak si tur canal di television local por transmiti e concierto aki na mes momento pa regala esaki na ful comunidad of lo haci un registracion di dje pa por transmiti despues. E anochi lo cuminsa 8.00pm y lo termina cu un toke festivo special. Congreso Arte di Tarima ta un herment pa canalisa cu nos ta sinti cu a bira tempo pa subraya e importancia di arte di tarima, dunando profesionalnan e oportunidad pa comparti nan ‘best practices’ y papia di tur otro beneficio di incorpora arte di tarima den diferente gremio y riba diferente manera den un comunidad. E ta un momento pa e gremio cultural topa cu otro tambe bou di un esfera positivo. Como unico plataforma profesional na Aruba cu ta acomoda asina hopi presentacion pa aña y cu awor mester un renovacion drastico, nos kier prueba di ta un institucion cu ta pensa mas leu cu solamente facilita presentacionnan. E ultimo añanan nos a duna varios ehempel caba di propio programacion di bon calidad. Pa DCA e congreso ta un momento pa colabora na e enrikesimento di nos veld cultural cu informacion varia, pero mas cu tur e ta un momento pa midi e impacto di e maneho cultural di Aruba den e ramo di arte di tarima. Lo trata di haci esaki pa medio di un enquesta prome cu e dia mes y presenta e resultadonan, pero tambe riba e dia mes cu un app special. Un monton di conocimento ta presente na Cas di Cultura como institucion, sinembargo siendo e unico den su sorto na Aruba, ta dificil pa midi esaki. Ora cu a haya
bishita di directiva di Sentro Pro Arte Corsow na fin di 2016, a ripara cuanto conocimento nos tin y cuanto conocimento a bai perdi na Corsow door di no tin un teatro pa decadanan. Mester tin un momento unda por sinta y aprecia nos mes y locual nos tin aki na Aruba, sinembargo tin hopi espacio pa crece y siña di otronan. Pues e congreso aki lo papia di e importancia di carga arte di tarima y di tin un plataforma local manera Cas di Cultura pa por expone esakinan. E oradornan cu a wordo escohi y cu a confirma nan participacion, bou di e condicion cu nos haya e financiamento, ta esakinan (den ordo no-particular):
Touria Meliani (NL) a wordo referi na nos door di de Vereniging van Schouwburg, Concertzaal en Podium Directies (VSCD) na Hulanda. E ta directora di De Tolhuistuin, un centro cultural relativamente nobo na Amsterdam cu ta cosechando exito cu nan programacion cu ta enfoca riba e trahamento di obranan di teatro nobo pa y cu nan bario. Nan tin un propio ensemble di teatro cu nan a cultiva pa un par di aña for di nada y cu awor ta trahando cu e grandinan den e ramo teatral na Hulanda. De Tolhuistuin ta un centro diverso tambe cu varios espacio den cual gruponan ta duna les, un horeca hopi importanta pa nan operacion, ta huur nan salanan y ta brota di energia y entusiasmo pa medio di nan programacion.
Pagina 7
Diahuebs 11 October 2018 Continuacion Pagina 6 Touria ta di desendencia MarocanoHulandes y ta forma parti tambe di e directiva di Nacionaal Comité 4 en 5 mei y ta forma parti di varios comision y directiva como consehero cultural. Touria lo papia di su experiencia cu Tolhuistuin, di cuminsa algo di nada y haci cu su comunidad y personanan di maneho di Amsterdam a kere den e instancia pa e por perdura.
Segni Bernadina (BON) ta un lider cultural trahando actualmente na Boneiro cu Bonaire Youth Outreach Foundation Arts Program. Segni a tuma e rienda un tempo di Teatro Luna Blou y prome cu esey exitosamente a dirigi La Tentashon, un programa y espacio na haf di Corsow unda tabata siña futuro actornan di un manera exelente, cu profesionalnan envolvi. Segni pues ta un ‘allrounder’ como organisador, coach, inspirador, cu talento su mes y semper e meta pa involucra comunidad mas tanto cu ta posibel pa tur hende siña y crece. Segni ta bin papia di su experiencia cu formacion di hoben, cu arte di tarima como e vehiculo principal pa haci esaki. Si ta pa bira un lider of bon team-player den un comunidad of un actor profesional mes, Segni a pasa den tur e fasenan aki di formacion personal cu hobennan.
Albert Arens (SUR) ta director suplemente di Conservatorio di Surnam, director di Suriname School of Talent, director coral, pianista di concierto, ta un persona devoto y a haci un sin fin di proyecto coral y di musical na Hulanda. Su energia no tin limite y e tin un genio sin igual. Un di Albert su logranan na Suriname, unda e’la muda na 2009 pa traha como lider di coro pa e Obispado, ta e scol basico coral cu ta un scol basico casi regular, numa cu muchanan ta haya les di canto y coro tur dia den nan curiculo. Haciendo e trabou
aki Albert a conoce desaroyo den muchanan hoben cu talento musical nunca bisto. Esaki a resulta di ta un reto pa Albert y su coleganan na Conservatorio di Surnam. Albert ta bin conta di e experiencia magnifico aki y con nan ta bezig na Surnam pa desaroya talento den e ramo di musica. Albert lo presenta tambe den e Concierto di Gala cu su esposa Louna cu ta un cantante mahistral Surnameña-Haitiana.
Belinda (Be) Boyd (USA) ta un Profesor Asociado na University of Central Florida den e ramonan di vos, actuacion y direccion. E ta un coach regular na Disney, a haya varios galardon pa su obranan y contribucion na e arte di teatro, ta un mentor, consehero, autor, presentadora, actriz y educadora. Durante e congreso Belinda ta bai pone e focus riba arte di tarima na Merca. Con bin cu na Merca arte ta asina bon inculca den nan sistema educational? Con arte di tarima ta aporta na desaroyo igual den highschool, cu ta focus pa no laga niun mucha atras (no child left behind). Dicon nos ta persivi Merca como un gran pais den e ramo di ‘stage entertainment’ y ta con nan historia a conduci na esaki? Belinda lo tira un lus riba e temanan aki dunando nos inspiracion y trece nos un poco mas cerca di e ‘American Dream’ cu ta un realidad. Jonathan Christopher (USA/BM) a causa furor na november aña pasa na Aruba den e rol di Tom Collins den e musical “RENT!”. Aparte di ta un cantante baritone profesional exelente e tin un personalidad y humor cu ta chispa y ta hopi agradabel. E ta sabi y ta procedente di e isla di Bermuda, bibando actualmente na New York. Jonathan ta artista invita tambe den e Concierto di Gala den cual e lo ta solista y lo haci un dueto cu Imara Thomas. Jonathan lo ta co-host di e dia di Congreso na Ingles banda di un co-host Arubiano (Papiamento) cu ainda mester wordo confirma. Imara Thomas (NL/AUA) lo ta un orador tambe riba e dia di congreso. Su punto di bista lo sali di esun di e artista profesional cu ta traha duro pa yega na cosecha exito. E lo enfoca riba con e’la yega na scohe su disciplina di canto, kico ta ‘touch’ e y con su talento ta ‘touch’ otronan. E lo
papia tambe di e trabou cu ta sconde tras haya un ‘break’, cu bo mes tin cu traha bo oportunidadnan y lo conta con e’la handle su carera te cu awor.
Vicky Arens (AUA) como directora di Cas di Cultura y organisador principal di e congreso, lo papia di cifras. E asumcion ta semper cu arte y cultura ta “soft” y cu no tin placa aden. Vicky lo revela resultado di un enquesta amplio entre 80 pa 100 cliente fiho di Cas di Cultura y otro evento cultural rond di Aruba. E ta un deseo di Aruba pa stimula e industria creativo. Tin suficiente base pa esaki, mas leu cu quisas motibonan turistico? Kico tin caba, kico falta pa desaroya y kico ta e ‘low hanging fruit’. Tambe e lo revela parti di e diseño nobo di Cas di Cultura su edificio renova y un parti di e renobacionnan den Cas di Cultura su maneho.
Joan Danies (AUA) ta docente den e sector Welzijn na EPI. E’la studia pa docente di drama na IPA bou di Amy Lasten y ta culturista y actriz for di chiquito. Niun tema ta mucho exahera of ‘off-limits’ pa Joan, cual ta haciele un autor di obra y actriz di Aruba exitante pa wak y por spera cosnan di dje riba e rand di controversia y actualidad, pero semper treci na un manera inofensivo. Joan lo no ta un orador tradicional e dia aki. E lo mara e dia na otro cu e tela teatral y lo percura pa e elemento di ‘montaña rusa’ cu teatro sa brinda, esta ansha, miedo, nervio, harimento, tristesa y lo conmove. E lo haci cu e dia ta interactivo y un ‘must’ pa keda te na final. E lo pone publico bai den un refleccion tocante e poder di teatro.
Durante e dia lo tin chispanan di e comunidad artistico di Aruba biba den exterior, tanto profesionalnan como studiantenan pa medio di videonan traha special pa e dia aki, ehempelnan ta Kevin Gumbs, Natusha Croes, Orwin Gerald, Shamira Raphaela, etc. Otro partners cu a y ta yuda organisa y dia aki banda di personal di CdC y DCA, ta entre otro Universidad di Aruba den e persona di Yolanda Richardson, Esther Broeksema representando directiva di Cas di Cultura y na caminda mas persona/instancia lo uni pa haci e prome Congreso Arte di Tarima un exito.
Alice van Romondt (AUA) ta un di Aruba su embahador principal di Arte y Cultura. Entre otro como presidente di Prins Bernhards Fonds su departamento na Aruba, Alice a percura pa tantisimo produccion y proyecto wordo crea na Aruba of a bishita Aruba pa publico experiencia cosnan diferente. No solamente pa medio di fondo pero tambe pa medio di su red den comunidad extenso, proyectonan por a tuma lugar. Alice ta y tabata involucra cu un sin fin di comicion nacional, organisacionnan y institutonan. E’la haya varios reconocimento y na 2018 lo ta e prome hende muher Arubiano cu ta ricibi un ‘Zilveren Anjer’ di su Altesa Real Rey Willem Alexander pa su contribucion den arte y cultura. E papel di Alice riba e dia aki ta pa duna un reflexion cortico tocante e dia en general y un declaracion final pa cu e potencial y necesidad pa cu Arte di Tarima na Aruba.
E dia ta planea pa cuminsa 8.45am y ta termina no mas laat cu 4pm y ta inclui un lunchbreak. E grupo meta ta tur hende den e gremio cultural, artistico, educadornan di curiculo di arte, museonan, artistanan, personanan di maneho y ehecucion den departamentonan di gobierno (social, educacion, cultura, economia y general), pa alumnonan di IPA, cierto seccion di universidad, organisacionnan cultural, fondonan cultural y social, scolnan di arte, clientenan di Cas di Cultura, asociacionnan comercial y tur organisacion/comerciante cu tin afinidad cu arte di tarima y e industria creativo. Lo manda invitacionnan den region tambe, esta na Aruba su hermana islanan. CdC y DCA ta spera cu esnan presente bai cas cu un aliento nobo y un sentido di conexion cu otro, algo cu frequentemente falta den e veld cultural. E dia lo wordo graba di un manera simpel pa gremionan di television por televisele tiki pa tiki despues di e fecha y pa e por wordo poni riba Youtube.
Pagina 8
Diahuebs 11 October 2018
MINISTERIONAN DI ASUNTO SOCIAL Y DI ENSEÑANSA A REUNI DEN CUADRO DI E CRISISPLAN SOCIAL
Recientemente Minister di Asunto Social conhuntamente cu Minister di Enseñansa a reuni cu entre otro Departamento di Asunto Social y Bureau Sostenemi cu e meta pa por tin un ehecucion cu mayor efectividad di e Crisisplan Social.
E problemanan social na Aruba ta grandi, nan ta multiple y nan ta amplio. Aspectonan di nos Pais cu pa e ultimo añanan no a ricibi ningun clase di atencion. Problemanan cu a wordo neglisha cu awe a resulta den un realidad amargo. Tapando wowo, birando cara bo no ta resolve e problema. Construyendo caretera y traha stupi di klinker no ta soluciona e problema. Al contrario. Bo construccion tabata meramente cosmetico mientras cu e problemanan tabata intensificando. Desde cu Minister Glenbert Croes a asumi e cartera social, di biaha el a hay'e confronta cu e gravedad di e problema di nos pais. Nos tin dos angelito den cielo a consecuencia di e falta di interes di Gobierno anterior pa atende cu e aspectonan cu tabata sclama pa atencion. Pero e mandatario, apesar cu e no ta un experto riba tereno social, a actua. El a dicidi di yama tur stakeholder aden pa por scucha tur nan preocupacionnan, pa por scucha tur locual ta nan proposicionnan cu a resulta den e Crisisplan Social. Pero asina mes, ta den practica,
scuchando cada ken nan expertisio, bo ta haya sa na unda mester mehora e ehecucion di e crisisplan pa sigura cu e solucionnan ta yega unda cu realmente tin mas mester di dje. Esey pues tabata e meta di e reunion pa sigura cu ta deshaci di tur obstaculo pa percura cu e proceso dje ehecucion tin su continuidad pa hunto yega na e resultadonan desea pa miho di nos hendenan y nos pais. Durante e reunion e mandatario a gradici Minister di Enseñansa pa su apoyo, cooperacion y atencion pa e problemanan social na nos scolnan. "Hunto nos ta logra un miho pais pa nos yiunan y nos nietonan" Minister Glenbert Croes a expresa.
Pagina 9
Diahuebs 11 October 2018
"BUS DI ALEGRIA" OTRO BUNITA INICIATIVA DI MINISTERIO DI ASUNTO SOCIAL Y LABOR E meta continuo di Ministerio di Asunto Social y Labor ta pa brinda actividadnan extracuricular pa nos muchanan cu enfoke principal riba esunnan di menos recurso. Nos kier brinda na nan oportunidadnan educativo, yena cu alegria, cu e speransa di por impacta nan bida positivamente di tal forma cu nan ta realisa cu e circumstancianan di awe no mester defini nan mañan, cu nan futuro ta den nan man. Di e punto di salida aki a nace e proximo proyecto di Ministerio di Asunto Social y Labor bou guia di Darlaine Erasmus y Rochi Geerman cu yama “Bus di Alegria”.
Cuminsando for di di september, pa e proximo 13 lunanan cada 3er siman di luna ta sali e Bus di Alegria for di cada parti di Aruba unda cu e casnan social ta concentra. E lista di e muchanan ta ser colecta for di FCCA. E bus lo pasa un recorido den nan respectivo districto unda cu un representante di e districto lo fungi como e Historiador. Nos tur sa cu tur districto di Aruba ta rico na su historia. E prome bus a sali for di Rancho. E proximo Bus di Alegria ta sali 22 di october proximo for di Club Don Bosco den bario di Noord. E meta ta simpel: stimula un miho futuro pa nos muchanan.
Pagina 10
Diahuebs 11 October 2018
PRONTO LO BAY CUMINSA PUBLICA MANEHO NOBO RIBA HINDERVERORDENING PA COMPANIANAN CU TA TRECE Y HIBA SANTO DEN BARIONAN Manera ta conoci, Minister di Husticia mr. Andin Bikker a anuncia verbalmente y via medionan di comunicacion cu ta bin cu un maneho nobo pa companianan cu ta transporta santo of otro material. Durante añanan, e gobierno anterior no a aplica hinderverordening segun Minister Bikker. Nan a laga e situacion crece caminda den barionan diferente persona a haya nan cu den marduga trucknan ta cuminsa core cu santo tanto hiba y trece den e barionan. Habitantenan practicamente mester biba den nan cas cera pasobra tin hopi molester di companianan cu basicamente ta coba santo pa traha cement etc. E maneho concreto pa cu esaki ta pa purba den un termino di dos aña,
tur e companianan aki muda bay for di areanan habita mas tanto cu ta posibel. Actualmente ta inventarisando cu e companianan pa mira si nan tin hinderverguning si of no. Por ehempel esunnan
cu bisa cu nan no ta di acuerdo pa muda bay den areanan no pobla lo haya un permiso cu condicionnan hopi severo segun Minister Bikker. E condicion lo bira cu den fin di siman no ta traha pa stroba habitantenan
den e bario, pero den siman despues di 7'or di mainta por traha. Cu e condicion severo aki lo trata pa poco poco e companianan muda pa areanan no pobla. Cu e ordenansa nobo ta bay decreta esaki por
escrito y e ora e termino di dos aña ta cuminsa core pa por yega na e meta final. Pa Minister Bikker ta importante pa e companianan muda pa areanan no pobla.
Diahuebs 11 October 2018
Pagina 11
Pagina 12
Diahuebs 11 October 2018
SIMAN DI ENSEÑANSA Na final di aña 2017 Minister di Enseñansa Sr. dr. A.R. Lampe a encarga Departamento di Enseñansa Aruba (DEA) cu e desaroyo di e Plan Nacional nobo di Enseñansa: NOP 2030. Meta di e Nationaal Onderwijsplan “NOP 2030” ta pa hunto cu tur stakeholder yega na un vision comun pa enseñansa na Aruba. E intencion ta pa e plan keda cla na december e aña aki. Pa guia e proceso di NOP 2030, un grupo di coordinacion a keda forma pa funcionarionan di maneho di Departamento di Enseñansa. E grupo ta haya sosten di Biblioteca Nacional Aruba, CBS y otro seccionnan den Departamento di Enseñansa mes. Den cuadro di e Plan Nacional di Enseñansa / Nationaal Onderwijs Plan (NOP) 2030 lo organisa un Siman di Enseñansa di 16 pa 27 di october venidero. E siman aki ta un momento pa reflexiona riba tur e cosnan cu nos, alumno/studiante, docente, cabesante di scol, profesional den enseñansa ta haci bon y conhuntamente pensa con nos lo bay sigui traha na un enseñansa di calidad y cu ta prepara nos pa futuro. Meta di e Siman di Enseñansa E Siman di Enseñansa ta pa informa, educa y dialoga riba enseñansa awo y den futuro. E topiconan ta tocante calidad di y innovacion den enseñansa. Tin diferente actividad caminda
profesionalnan den enseñansa lo dialoga tocante enseñansa. Esakinan ta wordo organisa conhuntamente cu IPA, UA y EPI. E siman aki ta culmina den un evento pa henter comunidad, specialmente pa hobennan caminda lo tin presentacion di “best practices”, informacion tocante enseñansa y oportunidad pa papia tocante enseñansa na 2030. Actividad “Futuro di Enseñansa” 27 di October 2018 Minister di Enseñansa Sr. dr. A.R. Lampe conhuntamente cu Departamento di Enseñansa ta invita pueblo di Aruba pa bin mira y disfruta di nos talentonan local den mundo di enseñansa y mira con innovacion ta tumando luga caba na Aruba. Durante e
anochi lo tin un programa den cua hubentud lo haya oportunidad pa presenta nan arte den forma di baile, canto y poesia. Tambe hubentud lo vocifera nan opinion y ideanan. Lo tin alumnonan di EPB y EPI pa demostra nan arte culinario. Lo tin Dino Jump, cotton candy y popcorn pa nos muchanan (gratis). Y tambe e Mobile Makerspace (bus di ciencia) lo ta presente. Un otro actividad lo ta e klas virtual caminda e publico lo experencia un forma nobo di siña. E actividad “Futuro di Enseñansa” lo tuma luga diasabra dia 27 di october proximo na Plaza Padu for di 6 or di atardi pa 10 or di anochi. Encuesta pa maestro y docente Den luna di october 2018 lo
haci un encuesta bou maestro y docente. Meta di e encuesta ta pa haya mas informacion tocante con nan ta wak e enseñansa actual y e vision pa enseñansa den futuro. Encuesta pa comunidad Den luna di october 2018 tambe lo tin un encuesta bou comunidad (alumno, mayor y tur stakeholder). Meta ta pa duna comunidad e oportunidad pa duna nan input tocante loke ta e vision pa enseñansa 2030. Mas informacion Pa mas informacion tocante ful e proceso di NOP 2030 por acudi na e website di Departamento di Enseñansa Aruba [www.ea.aw] y por sigui nos via social media: Facebook, Twitter y Instagram @EducationAruba.
Diahuebs 11 October 2018
Pagina 13
Pagina 14
Diahuebs 11 October 2018
Minister Dangui Oduber a ricibi presentacion di e Corporate Plan y Budget 2019 di ATA. Importante den esaki ta cu e maneho di Minister di Turismo ta wordo refleha.
Diahuebs 11 October 2018
Pagina 15
Pagina 16
Diahuebs 11 October 2018
TNO Y SANTA ROSA A DUNA MINISTER CHRIS ROMERO UN SPLICACION AMPLIO RIBA NAN PROYECTO DI AQUAPONICS Y HYDROPONICS Minister Chris Romero, titular di e cartera di Sector Primario, tabata di bishita na e di dos Mercado di Santa Rosa pa e aĂąa aki. Durante su recorido, Minister Romero a hasi un pausa pa asina haya un splicacion mas amplio di e proyecto di aquaponics y hydroponics cu ta den desaroyo actualmente, den un colaboracion entre Santa Rosa y TNO. E proyecto ta encera creacion di modelonan aquaponico y hydroponico, den cuadro di sostenibilidad, cual por logra contribui na un cantidad mas grandi di tanto berdura como pisca den e clima cayente cu nos ta biba aden. Tur esaki manteniendo e regla principal di baha e costonan significativamente pero uzando materialnan duradero. Teniendo na cuenta cu nos clima ta uno severamente seco, ta adaptando e proyecto aki pa e por ta uno factibel pa nos isla. E proposito principal di e proyecto aquaponico y hydroponico aki ta pa adapta e structura completo, cu tur datos disponibel, na e clima di Aruba. Actualmente Santa Rosa a logra produci diferente mata herbal y hasta algun berdura uzando e structura aquaponico y hydroponico. Awor lo bay cuminsa cu e
proceso di recoleccion di cifra y datos pa asina completa e parti tecnico di e proyecto. Minister Romero a keda sumamente satisfecho di por a mira e desaroyo di e proyecto aki. E responsabel di e cartera di Sector Primario a compromete su mes di sera mas contacto cu institucionnan den nos region, pa asina logra yega na un intercambio di informacion mas eficiente y beneficioso pa nos agricultura. Tur esaki cu e pensamento pa den un futuro por logra yega na un independencia comestibel pa Aruba.
Pagina 17
Diahuebs 11 October 2018
E PROYECTO DI FAST FERRY ENTRE ARUBA Y CORSOU LO TA DI GRAN BENEFICIO PA AMBOS PAIS For di momento cu Minister Chris Romero a tuma encargo di, entre otro, Ministerio di Transporte, el a pone como meta pa haci di e Proyecto Fast Ferry entre Aruba cu Corsou bira un realidad. Teniendo e pueblo di P’ariba di Brug como un di su prioridadnan semper, Minister Romero ta premira cu e Proyecto di Fast Ferry lo ta di gran beneficio pa San Nicolas y Aruba completo. Un coneccion maritimo entre Aruba y Corsou ta e meta primordial di e Proyecto di e Fast Ferry, cu lo tin beneficio tanto pa nos sector turistico, comercial, pero tambe lo fortalese e lasonan familiar cu tin entre ambos isla. Pa tin mas claridad riba e Proyecto Fast Ferry, mester tene na cuenta cu esaki ta un proyecto entre Pais Aruba y Pais Corsou. Esaki no tin nada di haci cu e acuerdo di refineria of cualkier otro ferry cu por a haya problema den nos region. Den pasado nos a yega di conoce e un model di slow ferry cu tabata carga e nomber di ‘Almirante Luis Brion’ cu tabata nabega, lentamente, entre Aruba y Venezuela Venezuela y Corsou. Nos por corda cu e tempo ey hopi hoben a participa den e asina yama ‘Plan Vacacional, pero tambe con por a transporta autonan
particular cu e ferry ey. Sinembargo, tin un gran diferencia entre e ferry Almirante Luis Brion y e Fast Ferry cu lo traha awor. E Fast Ferry cu lo mobilisa entre Aruba y Corsou ta uno di calidad halto, totalmente ekipa, cu un capacidad hopi mas grandi y cu gran velocidad pa desplasa den nos awanan. E Fast Ferry ta tuma unicamente 2 ora pa transporta pasaheronan y vehiculo, for di un punto pa e otro. Den e vehiculonan cu por keda transporta pa e Fast Ferry por menciona autonan particular, pero tambe truck y hasta container. Aki nos ta papiando di un ferry tipo Trimaran cu tin un grandura di mas o
menos 100 meter largo y casi 8 meter hancho, cu varios motor grandi pa por ta super lihe. Minister Chris Romero a percura pa cuminsa pone e Proyecto Fast Ferry cana. For di algun luna caba a cuminsa e asercamento entre Pais Aruba y Pais Corsou pa asina den algun siman firma e MoU corespondiente. E “Due Diligence” na Aruba ta e siguiente paso importate pa tuma pa asina yega na e trimaran na final di 2019 of cuminsamento di 2020. P’esey, un bon palabracion y colaboracion cu Corsou ta di sumo importancia pa realisacion di e Proyecto Fast Ferry.
Pagina 18
Diahuebs 11 October 2018
Diahuebs 11 October 2018
Pagina 19
Pagina 20
Diahuebs 11 October 2018


text:
ORANJESTAD - Durante reunionan di nivel halto na New York. Durante bishita di Prome Minister Evelyn Wever-Croes e siman aki na New York pa participa den e Assamblea General di Nacionan Uni (UNGA 73), e mandatario principal di nos pais a reuni cu Reina Maxima di Hulanda.
E reunion aki a tuma luga na e residencia di embahador di Reino na Nacionnan Uni.
E punto prinicipal di e conbersacionnan tawata tocante e compromisonan na Nacionnan Uni. Prome Minister a duna splicacionnan basta elabora con Gabinete Wever-Croes a dicidi di pone e ser humano central. Deliberacionnan ta tumando luga na Nacionnan Uni riba con Aruba por haya asistencia financiero pa cu e programanan presenta pa Prome Minister na nan.
Gabinete Wever-Croes tin un maneho social hopi prominente y ta un ehempel pa otro paisnan. Aruba ta reconoci mundialmente y pa Nacionnan Uni como un modelo ehemplar (‘best practice’) y asina nos ta spera di por atrae fondo pa yuda nos den implementacion den nos programanan. Gabinete Wever-Croes ta traha pa mehora calidad di bida di nos cuidadanonan y den esaki innovacion y e ‘Sustainable Development Goals’(SDG’s) ta crucial.
Prome Minister Evelyn Wever-Croes a expresa cu esaki tawata reunion hopi fructifero na unda tur presente a sinti e determinacion di Gobierno di Aruba pa pone e ser humano central.


text:
“Satisfecho pa tur loke mi a hasi pa Kòrsou, mi ta tuma retiro”
Rotterdam – Den un karta fechá 10 di novèmber 2015 i entregá na Presidente di Parlamento, Monique Koeyers-Felida a tuma retiro komo miembro di Parlamento di Kòrsou. Monique Koeyers-Felida pa un temporada ta den eksterior pa motibunan médiko. Den e temporada na Hulanda, señora Monique Koeyers-Felida, a eksperensiá profundamente e bontat i miserikòrdia di Señor Dios.
Sinembargo pa motibunan di salú i tambe teniendo na kuenta e desaroyonan polítiko aktual riba nos Pais, señora Monique-Koeyers Felida ta di opinion ku ta prudente pa awor aki dediká tur atenshon na su salú.
P’esei señora Monique Koeyers-Felida a entregá su retiro komo miembro di Parlamento.
Señora Monique Koeyers-Felida ta satisfecho pa e kontribushon ku e por a duna na nos dushi pais Kòrsou i ta wak bèk na un temporada kaminda ku determinashon e la sali na interes di esnan den nesesidat.
Mas aleu señora Koeyers-Felida ta gradisí pueblo di Kòrsou kompletu pa e konfiansa. Tambe palabranan di gradisimentu ta bai pa su esposo Kenneth Koeyers, kende a sostené den tur momentu. Un danki tambe na e famia di Movementu Futuro Kòrsou. Monique Koeyers-Felida ta konvensí ku despues di su rekuperashon lo e por sigui duna su aporte na nos dushi Pais Kòrsou.
Kòrsou, 10 di Novèmber 2015


text:
Huidige artikelen
donderdag 21 december 2017 - Departamento di Impuesto lo ta cera den e proximo dianan di fiesta
ORANJESTAD – Departamento di Impuesto ta participa cu su oficinanan lo ta cera den e proximo dianan di fiesta riba fecha: 25 y 26 di december, 1 y 2 di januari 2018. Alabes ta informa na su clientenan cu dia 22 y 29 di december lo duna servicio na publico te cu 2’ or y mei atardi non-stop.
Departamento di Impuesto ta pidi su clientenan pa tuma nota di e fechanan menciona pa evita cualkier inconveniencia. Entrante diaranson, dia 3 di januari 2018, Departamento di Impuesto lo ta habri bek brindando su servicionan manera custumber.
Departamento di Impuesto ta gradici su clientenan cu a cumpli cu nan debernan fiscal durante aña 2017 y ta desea pueblo di Aruba un aña 2018 yena cu bendicion y prosperidad.
Gerencia di Departamento di Impuesto
21 di december 2017


text:
Meskos ku ta e kaso ku grondbelasting, pa Onroerendezaakbelasting (OZB) ta stipulá kada 5 aña e balor di e propiedat. Kuminsamentu di kada periodo di 5 aña ta bira indikativo pa stipulá e montante ku tin ku kobra. Esaki ta enserá ku e balor di e propiedat ta tuma lugá na inisio di kada un di e periodonan di 5 aña.
Pa OZB e promé periodo di 5 aña ta di 1 di yanüari 2014 te ku 31 di desèmber 2018. Pues e montante ku lo kobra ta basá riba e balor stipulá entrante 1 yanüari 2014. Bou di sirkunstanshanan normal e balor ta konta pa 5 aña.
Eksepshon riba e regla aki ta e propiedatnan ku a konosé un kambio supstansial pa motibu di konstrukshon, rekonstrukshon, mehorashon, deskomposishon, destrukshon (p.e. kandela) etc. Den e kasonan aki lo stipulá e balor di e propiedat di nobo entrante komienso di e siguiente aña, ku e kambio a tuma lugá. Ta stipulá un balor nobo solamente si e kambio a surpasá 5 % di e balor original i un mínimo di NAf. 25.000.


text:
ORANJESTAD, Aruba – 18 di Juli 2018: Soccer Academy & Education (SAE) a organisa nan camp di futbol pa muchanan di 4 te 18 aña. Aruba Bank tabata orguyoso di por a coopera cu e camp aki. Aruba Bank ta kere den deporte y cu dia di mañan tin miho deportistanan na Aruba.
Pa 1 siman largo tanto muchanan muhe como muchanan homber a participa den e camp di SAE na Stadion di Yara. Tur dia e muchanan tabata siña algo diferente y nan tabata hopi motiva. E coachnan tabata siña e muchanan tecnicanan nobo di futbol, pa asina nan por sa kico tur tin cu haci pa hunga futbol mas miho.
Aparte di a siña tecnica nobo, coachnan a tuma e tempo pa mehora e tecnicanan bieu. E coachnan di SAE Soccer Camp tabata tuma nan tempo pa splica e muchanan cada detaye chikito pa asina nan mehora pa bira miho den e deporte di futbol.
Aruba Bank ta orguyoso di a coopera na e soccer camp y pa mira e muchanan ta siña mas di e deporte cu nan ta gusta, esta futbol. Aruba Bank ta manda palabranan di pabien na SAE Soccer Camp pa organisa un camp exitoso y e muchanan cu a pasa un siman agradabel y dushi di futbol.